ការសម្ភាសន៍របស់អ្នកស្រី ម៉ៃ សុខា

ក៖ អ្នកសម្ភាសន៍ឈ្មោះ ថាប់ ស្រីរស់ ខ៖ អ្នកត្រូវគេថសម្ភាសន៍ឈ្មោះ ម៉ៃ សុខា

ពត៌មានសង្ខេបរបស់ អ្នកស្រី ម៉ៃ សុខា

អ្នកស្រី ម៉ៃ សុខា មានទីលំនៅបច្ចុប្បន្ននៅប្រទេសកម្ពុជា។ គាត់មានបងប្អូន ៤ នាក់ ប្រុស១ ស្រី៣ ហើយគាត់ជាកូនទី២។ គាត់មានស្រុកកំណើតនៅក្នុងរាជធានីភ្នំពេញ។ គាត់មិនដែលធ្លាប់បានរៀបការទេ ហើយគាត់ក៏មិនដែលធ្លាប់មានកូនដែរ និយាយរួមគឺគាត់នៅក្រមុំចាស់។

ក៖ ជាដំបូងជំរាបសួរម៉ាក់ ចឹង ខ្ញុំមកថ្ងៃនេះក្នុងនាមចាត់តាំងរបស់សាលា​ BYU ដែលមកពីសហរដ្ឋអាមេរិក។ គាត់ចង់ធ្វើការសម្ភាសន៍ទាក់ទងទៅហ្នឹងជីវប្រវត្តប្រជាជននៅកម្ពុជាជាពិសេសសំរាប់អ្នកដែលមានវ័យចាស់ហើយ។ ដំបូងគឺខ្ញុំសូមណែនាំខ្លួន ខ្ញុំឈ្មោះ ថាប់ ស្រីរស់ ហើយចង់មកសម្ភាសន៍នេះអត់មានអ្វីច្រើនទេគឺចង់សួរទាក់ទងទៅនឹង ប្រវត្តរូប​ និង​ជីវប្រវត្តផ្សេងៗរបស់ម៉ាក់។ អឺចឹង​អឺម៉ាក់អាចជំរាបឈ្មោះបានទេ ឈ្មោះពេញ?

ខ៖ ចាស! ឈ្មោះម៉ៃ​ សុខា!

ក៖ ចាស!​ ចឹង ម៉ាក់ មានឈ្មោះម៉ៃសុខា​ ចុះម៉ាក់មានឈ្មោះហៅក្រៅទេដែលគេហៅពីក្មេង ឬ ក៏របៀបឥឡូវក៏ដោយអីចឹងទៅណាស់ ហៅក្រៅ។

ខ៖ អត់មានទេ!

ក៖ ចឹងតាំងពីតូចមកគឺឈ្មោះសុខាចឹង?

ខ៖ ចាស!

ក៖ ហើយកាលពីកុមារភាពក៏អត់មានមិត្តភ័ក្រ្ត ឬ ក៏ម៉ែឳ ពុកម៉ែអីហៅឈ្មោះក្រៅដែរ?

ខ៖ អត់ទេ!

ក៖ អត់មានទេ ន៎ម៉ាក់ន៎?

ខ៖ ចាស!

ក៖ ហើយរហូតដល់ឥឡូវហ្នឹងនេះ។​ តើម៉ាក់មានព្រះជនប៉ុន្មានហើយដែរឥឡូវ?

ខ៖ ៥០ ឆ្នាំ!

ក៖ ៥០ ឆ្នាំគត់ន៎ ឆ្នាំនេះ? ចាស ៥០ ឆ្នាំគត់។ អ៎ចុះថ្ងៃខែឆ្នាំកំណើតអី? ម៉ាក់កើតនៅខែឆ្នាំអី?​ មានចាំដែរ? ចំពោះខែខ្មែរម៉ាក់ កើតនៅខែណាដែរ?

ខ៖ ថ្ងៃ ១២ ខែ មករា​ ១៩៧០។

ក៖ ១២ មករា​ ១៩៧០ ន៎? ចុះត្រូវ នឹង ខែ ខ្មែរ ខែអីគេដែរ មានចាំទេ?

ខ៖ ខែ បុស្ស!

ក៖ ខែ​ បុស្សណ៎?

ខ៖​​ ចាស ខែបុស្ស!

ក៖ ហើយអឺឆ្នាំ ម៉ាក់កើតឆ្នាំអីគេ?

ខ៖ ឆ្នាំរការ!

ក៖ ឆ្នាំរការ ចាស!​ អឺ! មួយទៀតម៉ាក់ទាក់ទងទៅនឹង ថ្ងៃខែ ឆ្នាំ អឺ! កំណើតហើយ អឺ! ទាក់ទងទៅនឹង ទីកន្លែងកំណើត ម៉ាក់កើតនៅណាដែរ? នៅភូមិ ឃុំណា? ស្រុកណា?

ខ៖ សង្កាត់លេខ​៣ ក្រុងភ្នំពេញ។

ក៖ ចឹងម៉ាក់កើតនៅសង្កាត់ភ្នំពេញបណ្តោយ

ខ៖ ហ្នឹង​ ហើយ ចាស!

ក៖ ចឺងនៅភ្នំពេញ​ បណ្តោយ អត់នៅតាមខេត្តទេណ៎?​ ហើយចុះម៉ាក់មានបងប្អូនសរុបទាំងអស់ប៉ុន្មាននាក់ដែរ? ក្នុងគ្រួសារអ៎ណា មានប៉ុន្មាននាក់? បងប្អូនស្រីប៉ុន្មាន? ប្រុស ប៉ុន្មាន?

ខ៖​ អឺ! មានបួននាក់ ស្រីបី ប្រុសម្នាក់។

ក៖ ចុះម៉ាក់ កូនទីប៉ុន្មាន?

ខ៖​ កូនទី ពីរ

ក៖ កូនទីពីណ៎?

ខ៖ ចាស!

ក៖​ ចាសហើយ ក្នុង​បងប្អូនម៉ាក់ មានឈ្មោះអីខ្លះដែរ? អាចរៀបរាប់បានទេ? ហើយពួកគាត់ប្រហែលមានអាយុប៉ុន្មានអស់ហើយ ឥឡូវ?

ខ៖ អឺ! បងស្រីធំ អាយុ ៥២!

ក៖ ៥២!

ខ៖ ម៉ៃ វណ្ណា!

ក៖ ចាស!

ខ៖ ប្អូន ប្រុស នោះ ម៉ៃ កុសល!

ក៖ ចាស! ម៉ាក់!

ខ៖ ប្អូន​ស្រីនោះ ឈ្មោះ​ សៀង​ សុវណ្ណារី។

ក៖ ចាស! ចុះម៉េចបានគាត់ មើលត្រកូលខុសគេចឹង?

ខ៖ ត្រកូលនោះ​​យកទៅតាម យកពីជីតាមកវិញ!

ក៖ អ៎!

ខ៖ ហើយយើងយកពីឪពុក។

ក៖ អ៎គាត់ ប្អូនពៅម៉ាក់ប្រើត្រកូលណា? ត្រកូលជីតា?

ខ៖ ហ្នឹងហើយ!

ក៖ អ៎...! មិនមែនមកពីគាត់មានឈឺឬអីម៉េច ឬក៏អោយមានត្រកូលហ្នឹងជាប់?

ខ៖ ត្រកូលប៉ាខ្ញុំត្រកូលពី ប្រើ សៀង​ មួយ ប្រើត្រកូល ម៉ៃមួយ អាចប្រើបានទាំងពី។

ក៖ ចាស! អ៎! ចឹង ពីរហ្នឹងអាចប្រើមួយណាក៏បានដែរណ៎ម៉ាក់ណ៎?

ខ៖ ចាស​!

ក៖ ហើយចុះទាក់ទងទៅនឹងការចងចាំរឿង ជាមួយហ្នឹងពួកគាត់​ម៉ាក់មានរឿងអីចងចាំជាមួយពួកគាត់ទេ? ឩបមាថា អឺ! ធ្លាប់មានប្រវត្តអីគេខ្លះជាមួយបងប្អូន? អីចឺងអូវណាស់!

ខ៖ ប្រវត្តបងប្អូនមានតាទៅរៀនជាមួយគ្នា ការហូបចុក ញុំគេងជាមួយគ្នាហ្នឹងអែង...!

ក៖ ចាស! ដែរធ្លាប់ឈ្លោះគ្នាអីដែស?

ខ៖ អឺ! បងប្អូនតែងតែមានឈ្លោះខ្លះហើយ។

ក៖ អ៎! ហាសហាស! ចាស!

ខ៖ បង្រៀនប្អូនពេលទំនេរចឹងទៅហៅប្អូន មកបង្រៀនមកអី។

ក៖ ចាស!​ បង្រៀន ហើយ បើកាលនៅពីក្មេង ម៉ាក់ចូលចិត្តធ្វើអីគេដែរ? អារបៀបថាចំណង់ចំណូលចិត្តនៅពីក្មេង ជាមួយខ្លួនអែងឬជាមួយបងប្អូន អីចឹងទៅណា?

ខ៖ ចូលចិត្តធ្វើគ្រូបង្រៀន។

ក៖ ធ្វើជាគ្រូបង្រៀន? រៀនធ្វើជាគ្រូបង្រៀន?

ខ៖ ហ្នឹងហើយ! ចូលចិត្តធ្វើ!

ក៖ ចូលចិត្តធ្វើ? ស្រលាញ់ជំនាញខាងហ្នឹងណ៎ម៉ាក់ណ៎?

ខ៖ ចាស!

ក៖ ចាស!​ ហើយអ៎ចុះមួយទៀតឥឡួវម៉ាក់អឺពួកគាត់ដែរជាបងប្អូនរបស់ម៉ាក់ហ្នឹងអាស់គាត់រាល់ថ្ងៃនៅភ្នំពេញដែរ?

ខ៖ នៅភ្នំពេញ!

ក៖ ឬ ក៏ នៅណា?

ខ៖ នៅភ្នំពេញទាំងអស់។

ក៖ អ៎! នៅភ្នំពេញទាំងអស់អត់មាននៅណាតាមខេត្តទេ?

ខ៖ អត់ទេ!

ក​៖ ចុះពួកគាត់មានគ្រួសារអស់ហើយ?​ ហើយពួកគាត់កំពុងធ្វើអីដែរម៉ាក់?

ខ៖ អឺ! មានគ្រួសារ អស់ហើយ បងស្រីនោះគាត់អ្នករកស៊ី។

ក៖ ចាស!

ខ៖ ប្អូនស្រីនោះអ្នកធ្វើការ ប្អូនប្រុសនោះធ្វើទាហាន។

ក៖ ចាស! ហើយពួកគាត់មានគ្រួសារអស់ហើយ?

ខ៖ មានអស់ហើយ។

ក៖ តាំងពីប្អូនពៅអីហ្នឹងមានអស់ហើយ?

ខ៖ ចាស!

ក៖​​ មានកូនមានចៅអស់ហើយ?

ខ៖ ចាស!​

ក៖ ហើយ អឺ! ចាស!​ ម៉ាក់! មួយទៀតទាក់ទងទៅនឹងឪពុកម្តាយ​ តើម៉ាក់មានចាំឈ្មោះ ឪពុកម្តាយម៉ាក់ចាំឈ្មោះ ឪពុកម្តាយទេ? ឈ្មោះអីហើយគាត់កើតនៅណាដែរ?​ អីចឹងហ្នឹងណា!

ខ៖ អឺ!​ ម្តាយឪពុក ឈ្មោះ ម៉ៃ ហៃ

ក៖ ចាស!

ខ៖ ម្តាយ ឈ្មោះ អ៊ីវ វណ្ណៈ ចាស!

ក៖ គាត់នៅមានព្រះជន្ម សព្វថ្ងៃតើអី?

ខ៖ ចាស!

ក៖ ចាស​ ហើយព្រះជន្មគាត់ប៉ុន្មានដែរឥឡូវ?

ខ៖ ម៉ាក់ ៧២។

ក៖ ម្តាយ ៧២ ហើយ ចុះ ឪពុក?

ខ៖ ឪពុក ៧៦។

ក៖ ចាស! ចុះពួកគាត់ឥឡូវពួកគាត់អត់ធ្វើអីទេ?​ចាស់ ជរា នៅផ្ទះ?

ខ៖ ចាស!

ក៖ មើលចៅ មើលអីទៅ?

ខ៖ មានចៅណាមើល!

ក៖ ហាសហាស! ចឹង កូនៗហ្នឹងគាត់នៅមើលខ្លួនអែង គាត់នៅតាផ្ទះ?

ខ៖ នៅផ្ទះដាច់ដោយឡែកតាឯង។

ក៖​ អឺគាត់នៅភ្នំពេញដែរ?

ខ៖ ចាស!

ក៖ អ៎! តែនៅដាច់ដោយឡែកពីកូន? ចាស​! ចុះបាននណាគេនៅមើលថែគាត់ទៅ?

ខ៖ មាននៅចៅមួយគេធ្វើការចឹងទៅ។

ក៖ អ៎! មានចៅនៅជាមួយ ចាស! ហើយ អ៎! ​ពួកគាត់កើតនៅខេត្តណាដែរ ម៉ាក់ ចង់និយាយថា ឪពុកម្តាយ ម៉ាក់មានដឹងទេថា កើតនៅខេត្តណា?

ខ៖ កើតនៅភ្នំពេញទាំងអស់។

ក៖ ម៉ែឪគឺអ្នកភ្នំពេញទាំងអស់?

ខ៖ ចាស!

ក៖ ចាស! ចុះគាត់កើតនៅឆ្នាំណាដែរម៉ាក់​ មានដឹងដែរ?

ខ៖ ម្តាយ ១៩៥០។

ក៖ ម្តាយ ១៩៥០។

ខ៖ ឪពុក ១៩៤០។

ក៖ ចាស!​ ៤៦ ចឹងពួកគាត់មានព្រះជន្មច្រើនហើយណ៎? អ៎! ទាក់ទងទៅហ្នឹងកាលពីមុន តើឪពុករបស់ម៉ាក់នោះណាប្រកបមុខរបរអី? គាត់ធ្វើការងារអី?​ ដើម្បីផ្ទត់ផ្គង់ចិញ្ចឹមគ្រួសារ ចិញ្ចឹមប្រពន្ធកូនអីចឹងទៅណា៎?

ខ៖ ពីមុននោះគាត់ជា ប៉ូលីស។

ក៖ ចាស!​ គាត់ធ្វើប៉ូលីស។

ខ៖ ប៉ូលីស ក្រសួងមហាផ្ទៃ។

ក៖ ចាស! ចុះម្តាយ?

ខ៖ ម្តាយធ្វើការនៅស្បៀង​ ​អឺ! ស្បៀងមជ្ឈឹម។

ក៖ ចាស! ចាស!​ អឺ! ចុះមួយទៀតម៉ាក់ ទាក់ទងទៅនឹង តើម៉ាក់មាន អឺ!​ ចងចាំទាក់ទងទៅនឺងសាច់រឿងរវាងម៉ាក់ហើយនិងគ្រួសារ ជាពិសេស ជាមួយនឹង ឪពុកម្តាយ ណ៎​! តើមានរឿងទំនាក់ទំនង​ ​ឬ​ ​ក៏សាច់រឿងដែល​ជាការចងចាំធ្លាប់ធ្វើអីជាមួយគាត់កាលពីក្មេង អីចឹងទៅណា៎​ជួយគាត់ធ្វើស្រែចំការ​ម៉ែឪចឹងទៅណា៎?

ខ៖ មានណាម៉ែឪខ្ញុំគាត់មកគាត់ទៅធ្វើការ យើងដល់អាពេលពេញវ័យទៅ​គាត់បញ្ជូនយើងទៅសាលារៀន រហូត។

ក៖ ចាស!

ខ៖ ចាស! ចឹងយើង។

ក៖ ចាស!​ អត់បាននេះអីទេ?

ខ៖​ ហ្នឹងហើយ! ការទំនាក់ទំនង មានតាការពេលដែលយើងធ្វើលំហាត់​អីអត់ចេញមេរៀនអីអត់ចេញ​ យើងយកទៅសួរគាត់។

ក៖ ជួយគាត់!

ខ៖ គាត់ពន្យល់យើង ធ្វើចេះ។

ក៖ អ៎!

ខ៖ ហើយនឹងការអប់រំនៅក្នុងសង្គម អោយស្គាល់ពីបញ្ហាសង្គម។

ក៖ ចាស!

ខ៖ រាក់ជ្រៅការទំនាក់ទំនងពីសង្គម។

ក៖ ចាស!

ខ៖ ប៉ុណ្ណឹងអែង​។

ក៖ ចាស! ចឹងពីក្មេងប្រើជីវិតបែបហ្នឹងណ៎?

ខ៖ ហ្នឹងហើយ! បង្រៀនអោយកូនក្លាហានអត់ចាំឪពុកម្តាយទេ ធ្វើអីមួយ គឺត្រូវអោយយើងទំនាក់ទំនងដោយខ្លួនអែង។

ក៖ ចាស!

ខ៖ គាត់គ្រាន់តែប្រាប់យើងឥឡូវកូនអែងទៅផ្លួវនេះ​ហើយ ទៅខាងនេះទៅហើយការទំនាក់ទំនងសួរថពត៌មានអី ចេះ ចេះ ចឹងទៅ​ ចឹងយើងទៅបាន។

ក៖ ចាស!

ខ៖ យើងធ្វើបាន។

ក៖ ចាស! ចុះ​ទាក់ទងទៅហ្នឹងម៉ាក់របស់ម៉ាក់អាស់ គាត់អីគេ ចង់និយាយថាណែនាំ កូនឬ ក៏ធ្វើអី បែបម៉េចដែរទាក់ទងទៅហ្នឹងការរស់នៅក្នុងជីវិតអីចឹង ដូចថាបង្រៀនកូន?

ខ៖ បង្រៀនថា អោយចេះរឺងមាំដោយខ្លួនឯង។

ក៖ ចាស!

ខ៖ ធ្វើអ្វី​មិនបាច់ចាំឪពុកម្តាយ។

ក៖ ចាស!

ខ៖ ដឹកនាំកូនទេ។

ក៖ ចាស!

ខ៖ ធ្វើអ្វីក៏ដោយម្ចាស់ការ ដោយខ្លួនអែង​។

ក៖ ចាស!​ ចុះពិកបានដែរម៉ាក់ ឧទាហរណ៍ថា​ អឺ! ពេលថា ថ្ងៃណាមួយ ឬក៏ដូចថា ក្នុងកំឡុងពេលរស់នៅទៅម៉ែឪម៉ាក់គាត់ទៅណាឆ្ងាយ អីចឹង ម៉ាក់មានការពិបាកក្នុងការរស់នៅអត់? ឬក៏?

ខ៖ ទេដូចជាធម្មតាទេ។

ក៖ ចាស!

ខ៖ អត់មានពិបានទេ ព្រោះអីឪពុកម្តាយយើងបង្រៀនអោយយើង រឹងមាំខ្លួនឯង។

ក៖ ចាស​!​ ​បើគាត់ទៅណាឆ្ងាយមួយរយៈពេលអីក៏យើងអាច​។

ខ៖ មិនអីទេ!

ក៖ ចាស!

ខ៖ អាចទៅធ្វើខ្លួនឯងបាន។

ក៖ ចាស!​​​ ដាំបាយទឹកអីណាណី។

ខ៖ បាន!

ក៖ ចាស!​ OK ម៉ាក់​!​ អឺចំណុចមួយទៀតទាក់ទងទៅហ្នឹង អឺ ឈ្មោះខាងជីដូនជីតា ម៉ាក់មានចាំឈ្មោះពួកគាត់ទេ? ឈ្មោអម៉ែឪរបស់ពុកម៉ែរបស់ម៉ាក់ ចឹងទៅណា៎ ខាងម៉ែ ខាងឪមានដែលស្គាល់ ឈ្មោះគាត់ឈ្មោះអី​ ធ្លាប់ឃើញមុខឃើញអីចឹងទៅណា៎​ ធ្លាប់?

ខ៖ ធ្លាប់!​​ ធ្លាប់! ឃើញតើប៉ុន្តែ ជីតាខ្ញុំគាត់ស្លាប់ជំនាន់ប៉ុលពត បែក ៧៥ តាប៉ុន្មានគ្រាន់តែយើងជាចៅនៅតូចៗហ្នឹង។

ក៖ ចាស!

ខ៖ គាត់ចូលទៅ ចូលទៅក្នុងជំនាន់ប៉ុលពតហ្នឹង បែក ប៉ុលពតផ្លឹបគាត់ស្លាប់តែម្តង​ ហ្នឹងខាងជីតាខាងម្តាយ។

ក៖ អ៎! គាត់ខូចដោយសាឈឺ​ ឬក៏ប៉ុលពតសំលាប់ដែរ?

ខ៖ គាត់ឈឺទេ!

ក៖ អ៎!​

ខ៖ គាត់ឈឺគ្រោះថ្នាក់ចរាចរណ៍។

ក៖ អ៎! គ្រោះថ្នាក់ចរាចរណ៍ អាហ្នឹងខាងជីតា?

ខ៖ ខាងជីតាម្តាយ។

ក៖ ចាសខាងម្តាយ ចុះខាងពុកអី?

ខ៖ ខាងឪពុកគាត់ស្លាប់នៅឆ្នាំ១៩៩៤ ឪពុកគាត់អាស!​ ឪពុកប៉ាខ្ញុំ។

ក៖ អ៎! ចាស! ចាស! ឪពុកខាងឪ?

ខ៖​ ស្លាប់ឆ្នាំ ១៩៩៤ នេះទេ គាត់ដោយសារឈឺ។

ក៖ ចុះលោកយាយអី?

ខ៖ អ៎! ប្រពន្ធរបស់ គាត់ហ្នឹងស្លាប់តាំជំនាន់ប៉ុលពតឯនោះ។

ក៖​ អ៎! ខូចមុន?

ខ៖ ហ្នឹង ហើយ!

ក៖ ចាស! ខូចមុន​ ចុះយាយតាភាគច្រើនគាត់អ្នកនៅណាដែល? អ្នកខេត្តណា? ឬក៏អ្នក?

ខ៖ អ្នកកំពត!

ក៖ ចឹងមានន័យថា អឺ! អ! អំបូរមកគឺពីអ្នកកំពតទេ។

ខ៖ អ្នកកំពត ហើយខាងម្តាយគឺអ្នក កំពង់ស្ពី​។

ក៖ អ៎! ខាងម៉ាក់អ្នកកំពង់ស្ពឺ ចាស! អ៎ បើម៉ាក់កើតមកអ្នកភ្នំពេញអ្នកអីវិញ​ ចាស!​ ឆ្លងមកអ្នកភ្នំពេញអ្នកអីវិញ។

ខ៖ និយាយ បើនិយាយរឿងប្រវត្ត​ហា អឺ! យាយខាងអ្នក កំពង់ស្ពឺតែជីតាមកពីខាងស្រុកចិនទេ។

ក៖ អឹម! ចឹងមានន័យថាគាត់មកពីចិន មកនៅខ្មែរ?

ខ៖ ហ្នឹងហើយ!

ក៖​ គាត់មកនៅខ្មែរយូរហើយនៅម៉ាក់?​ អត់ដឹងទេ?

ខ៖ អឹម! អត់ដឺងទេព្រោះអី គាត់មកដូចតាមរយៈជីតារបស់គាត់តូចតូច ចឹងទៅណា៎!

ក៖ អ៎!

ខ៖ ហើយគាត់ទៅរកស៊ីទៅជំនួញទៅ។

ក៖​ ចឹងមានន័យថា អំបូរពីដើមមកជីដូនជីតាមក​គឺចិនទេ?

ខ៖ ហ្នឹងហើយ! កូនកាត់។

ក៖ ចឹងសូម្បីតែម៉ាក់មកដល់ឥឡូវនេះក៏អាចថា ជាចៅទួតចៅអី។

ខ៖ ហ្នឹងហើយ!

ក៖ ចុះឥឡូវមានអ្នក កាន់ជាប់លាប់ទេម៉ាក់? ធម្មតាចិន គេមានអ្នកកាន់ជើងធូប ជើងអីចឹងទៅណា៎ស?

ខ៖ អឺចុះ​ មានតើ។

ក៖ ចាស!

ខ៖ ហ្នឹងហើយ។

ក៖ ហើយចុះ អឺ! អឺ! ធ្លាប់ មានអឺ! ចង់និយាយថា​ អឺ! ទំនាក់ទំនងជិតដិតអីជាមួយគាត់ទេ?​ ជាមួយជីតា ជាមួយយាយអីចឹងទៅណា៎ស?​ អារបៀបនិយាយថាដូចយាយតាដូចម៉ែឪយើង ចឹងទៅណា៎ស ធ្លាប់មានជាមួយពួកគាត់?

ខ៖ អឺ! ចុះទំនាក់ទំនង តើ ទៅពេលរវល់បុណ្យទាន អីតិចជួបជុំជីដូនជីតា។

ក៖ ចាស! ធ្វើបុណ្យធ្វើអីជុំគ្នាចឹងណ៎ម៉ាក់។​ ចាស!​ មួយទៀតម៉ាក់មានបងប្អូន គ្រួសារអ្នកដែលមករស់នៅភ្នំពេញហ្នឹង គាត់នៅតាំងពីនាយពីអាយ ឬ ក៏គាត់ទើបតែផ្លាស់ប្តូរទៅនៅ​ ម៉ារយៈពេលដែលក្រោយអាពត​ឬក៏អីម៉េចដែរ?

ខ៖​ ចុះយើងក្មេង យើងមិនរស់នៅតាមឪពុកម្តាយ។

ក៖ ចាស!

ខ៖ ទាល់តាពេលធំឡើង មិនឪពុកម្តាយរៀបចំផ្សំផ្គុំ មានគ្រួសារទៅ នៅក្នុងក្រុងភ្នំពេញស្រាប់។

ក៖ អ៎​ ចឺងគាត់អត់ទៅណាទេ? ប្អូនម៉ាក់បងម៉ាក់អីហ្នឹងគឺនៅហ្នឹងទាំងអស់ទៅ?

ខ៖ អត់ទេ នៅហ្នឹងទាំងអស់។

ក៖ នៅហ្នឹងទាំងអស់ទៅ អត់មានថាបានប្តីអ្នកខេត្តអ្នកអី​អីចឺង?

ខ៖​ អត់ទេ អត់មានទេ។

ក៖ ចឹងមានន័យថាប្តីពួកគាត់សុទ្ធតែជាអ្នកនៅ ភ្នំពេញទាំងអស់?

ខ៖ បើយើងនិយាយរួមវាអ្នកខេត្តហើយ ក៏ ប៉ុន្តែ គ្រាន់ថាដូចថាបានប្រពន្ធមក ឧទាហរណ៍ថា បានប្រពន្ធ ឧទាហរណ៍មកនៅជាមួយប្រពន្ធនៅភ្នំពេញទាំងអស់។

ក៖ ចាស!

ខ៖ ចឹងមករករស់នៅភ្នំពេញទាំងអស់។

ក៖ ចាស!​ មករកធ្វើការងារអីរកស៊ីអីនៅភ្នំពេញវិញ?

ខ៖​ ហ្នឹងហើយ!​

ក៖ ចាស! ចាស!​ OK ម៉ាក់ អឺ! ចុះ អឺ! ម៉ាក់មានសាច់ញាត្តិឬក៏បងប្អូនជីទួតជីលា អី ដែលមាននៅហ្នឹងក្រៅទេ? ក្រៅប្រទេស ហា៎ស? រហូតដល់ឥឡូវហ្នឹងហា៎ស? មានដែល?

ខ៖ អត់មានទេ!

ក៖ អត់មានទេ តែគ្រាន់តែដឹងថាអំបូរ ធ្លាប់មានខ្សែរស្រឡាយពីរបស់ជីតាអី គឺមកពីចិនមក។

ខ៖​ ចាស!

ក៖ គាត់ធ្លាប់មកនៅរកស៊ីតាមនឹង។

ខ៖ ពួកយើងវាមិនដឹងដែរ ដោយសារយើងវាតូចពេក មិនស្រួលជីតាយើងក៏វាមានដែរគ្រាន់តែគាត់ស្លាប់បាត់ទៅយើងវាអត់ដឺង វា​បាត់ទំនាក់ទំនង អ៎ាស។

ក៖ ចាស​! វាបាត់ទំនាក់ទំនង ព្រោះអីគាត់ក៏មិននៅខ្មែរ​យើងតូចយើងអីចឹងណា៎ស!

ខ៖ ចាស! យើងតូចយើងអត់ដឺងទេ ទាល់ឪពុកម្តាយយើងអ៎!

ក៖ ចាស! ចាស! OK ម៉ាក់មួយទៀតទាក់ទងទៅហ្នឹងចំនុចអាពាពិពាហ៍​ អឺអាហ្នឹងនិយាយទៅអាហ្នឹងម៉ាក់ធ្លាប់មាន​ ដូចថាម៉ាក់ធ្លាប់មានការរៀបការ ឬក៏គេចូលស្តីដណ្តឹង ឬក៏ អីផ្សេងៗ ឬក៏ស្នេហាអីម្នាក់ធ្លាប់មានមកពីមុនដែស?

ខ៖ ទេពីមុនមកធ្លាប់គេមកស្តីដណ្តឹងតើ តែគ្រាន់យើងវាមិនយកចេះ។

ក៖ មានតែមិនយក!

ខ៖ ហ្នឹងហើយ!

ក៖ ហាសហាស! មិនស្រលាញ់ឬក៏ម៉េចម៉ាក់?

ខ៖ វាមិនត្រូវចិត្តចង់និយាយចេះ!

ក៖ មិនត្រូវចិត្ត ចាស!

ខ៖ អឹម!​ សំាខាន់ទាល់តាចិត្តយើងត្រូវដែរ។

ក៖ ចាស!​ ម៉ាក់ប៉ុន្មាន ប្រហែលជាប៉ុន្មានដងដែរ ម៉ាក់ អឺ!​ ម្តង ពីរថដង?

ខ៖ អឺម! បី បួន ដង ដែរ តែ អត់ត្រូវចិត្ត​។

ក៖ វាដូចអត់និស្ស័យ អត់និស្ស័យ​ជាមួយ!

ខ៖​ ហ្នឹង ហើយ!​

ក៖ ចាស! ចុះទាក់ទងនិងរឿងស្នេហាអីម៉ាក់ដែលធ្លាប់មានពីមុនដែស? អារបៀបថាកាលនៅរៀនឬក៏វិទ្យាល័យអី?

ខ៖ អ៎! អត់មានទេ រឿងស្នេហា!

ក៖ អឺ! អត់មានទេណ៎ាស?

ខ៖​ ហ្នឹងហើយ!

ក៖ អត់បានចាច់អារម្មណ៍អត់បានចាប់គិតពីររឿងហ្នឹង ណ៎​ ម៉ាក់ ណ៎!

ខ៖ អូ អត់គិតទេរឿង...ហាស!​

ក៖ រហូតដល់ឥឡូវមកនៅហ្នឹងមកក៏​ដូចថាប្រើជីវិតបែបជាម្តាយដែល​។

ខ៖ ហ្នឹងហើយ!

ក៖​ ចាស​! OK អឺ!​ មួយទៀតម៉ាក់ ទាក់ទងទៅហ្នឹងចំនុចអើ!​ ទាក់ទងទៅនឹងចំនុចភាសាម៉ាក់ចេះភាសាយើងបានល្អដែរទេ?

ខ៖ ហែង ខ្មែរ ហែងចេះខ្មែរបានល្អម៉េចហា!

ក៖ ហាសហាស! ទាក់ទងនឹងការសរសេរអីហ្នឹងណា៎ស!​

ខ៖ OK បាន!​

ក៖ សរសេរបាន មួយរយភាគរយអីអត់?

ខ៖ ចាស!

ក៖​ អត់ភ្លេចអត់អីទេចាំទាំងអស់ ណ៎! ហើយចុះម៉ាក់ចេះភាសាផ្សេងដែរទេក្រៅពីភាសាខ្មែរយើងអត់?

ខ៖​ មានតើ!

ក៖​ ម៉ាក់ចេះភាសា អីគេខ្លះ?

ខ៖​ អង់គ្លេស!

ក៖ អង់គ្លេស!

ខ៖ ថៃអាចនិយាយអាចនិយាយបានខ្លះ។

ក៖ ថៃ អង់គ្លេស ម៉ាក់រៀនតាំងពីពេលណាដែរ? ភាសាដពីរហ្នឹង?

ខ៖​ ខ្ញុំប្រលងឌីប៉ូមចប់ខ្ញុំចូលរៀនតែម្តង!

ក៖ ចាស!

ខ៖​ គឺឪពុកម្តាយខ្ញុំ ចង់អោយរៀនចេះភាសា ពីក្មេងមកធ្លាប់រៀន ភាសា បារាំងភាសាវៀតណាម។

ក៖ រៀនទាំងអត់?

ខ៖​ ចាស! ប៉ុន្តែគ្រាន់តែថាយើងវាបោះបង់ចោលយូរទៅយើងវាភ្លេច។

ក៖​ ចាស!

ខ៖ វាចេះឯង!

ក៖ ចឹងមានន័យថា​ គ្រាន់តាចប់ឌីប៉ូម មកគឺចាប់ផ្តើមរៀនភាសា?

ខ៖ ចាស​! ចាប់ផ្តើមរៀន រៀន រហូតដល់បាក់ឌុប។

ក៖ ចាស! ចុះបានដែរប្រើដែលទេម៉ាក់? ធ្លាប់ដែលបានប្រើប្រាស់អាភាសាហ្នឹង ទៅធ្វើដូចថា​ ធ្វើការឬ ក៏ធ្វើអីមួយដែរ? ឬក៏ អត់បាន?

ខ៖​ ធ្លាប់តើ ធ្លាប់តើ ធ្លាប់!

ក៖ ចាស​!​ វា​អត់មាន បញ្ហាអីណាអីម៉ាក់ អត់មានលំបានអីណាអី?

ខ៖ អត់មានអីទេ។

ក៖ ចាស​! អង់គ្លេសកាលម៉ាក់នៅរៀន ម៉ាក់រៀន​ អឺ! ប្រហែលជាដល់កំរិតណាដែរ?

ខ៖ កាលជំនាន់ម៉ាក់រៀនហ្នឹងគឺរៀនដល់ស្ទីមឡាញ។

ក៖ ចាស​!

ខ៖​ អឺ! បញ្ចប់ ស្ទីមឡាញ។

ក៖ ចាស!

ខ៖ ជំនាន់ហ្នឹងរៀន តាមសៀវភៅស្ទីមឡាយ។

ក៖ ចាស​! ចេះសរសេរ ចេះ​អានអីចឺងទៅ។

ខ៖ ហ្នឹងហើយ!

ក៖ ចុះ ទាក់ទងទៅហ្នឹងភាសា បារាំង?

ខ៖ បារាំង បានត្រឺមមួយសេ តុង អ!

ក៖​ ចាស! អ៎ កាលម៉ាក់រៀនភាសាទាំងអស់ហ្នឹងរៀននៅសាលាដែលយើងរៀនហ្នឹងតែម្តង ឬក៏ថារៀននៅខាងក្រៅ?

ខ៖​ អត់ទេគឺយើងរៀននៅខាងក្រៅតាមតាសាលាគេបើកតាមផ្ទះ។

ក៖​ ចាស! ពេលហ្នឹងរៀន មានសិស្សច្រើនអត់ទេម៉ាក់?​ រៀនហើយបង់លុយបង់អីបែបយ៉ាងម៉េច?

ខ៖ បង់លុយគឺបង់ម៉ោង ឩទាហរណ៍ថា​ មួយម៉ោងប៉ុន្មាន​ ប្រាំកាក់ចឹង។

ក៖​ ចាស!

ខ៖​ បង់ដល់ម៉ោងចឹង យើង​ចូលរៀនយើងដាក់លុយទៅអោយគ្រូ។

ក៖​ ចាស!

ខ៖ ហើយយើងចូលលរៀនទៅ។

ក៖​ ចាស!

ខ៖ ចូលរៀនមួយម៉ោង មួយម៉ោង។

ក៖ សំបូរអ្នករៀនច្រើនដែរទេម៉ាក់ កាលនោះ?

ខ៖​ ច្រើនតើ!

ក៖ សំបូរអ្នករៀន ច្រើន!

ខ៖​ ប៉ុន្តែគ្រាន់តែថាវា​សាលាវាមិនស្អេកស្កាស់ដូចឥឡូវ គ្រាន់តែសាលាគេរៀនមកគេមានស្តង់ដា កំរិតរបស់គេ ប៉ុន្តែគេរៀនតាមផ្ទះទេប៉ុន្តែគេច្បាស់ម៉ង​ បើថាវេយ្យាករណ៍ ច្បាស់វេយ្យាករណ៍។

ក៖ ចាស!

ខ៖ ពាក្យដែលគេនិយាយព្រូនុងសេគេ គឺច្បាស់។

ក៖​ ចាស! ហើយគ្រូបង្រៀនពួកគាត់ខ្មែរយើងតើអី?

ខ៖ ខ្មែរ យើង​គាត់ទៅបញ្ចប់ គាត់រៀនក្រៅប្រទេសហើយ​ គាត់បកមកវិញហើយគាត់បើកបង្រៀន។

ក៖ បង្រៀន ចាស!​​ បង្រៀនតាមស្រុកតាមភូមិចឹងទៅ។

ខ៖ ទៅមកទៅរៀននៅអាលឺម៉ង់ ទៅរៀនទៅសូវៀតអីចឹង បក​មកវិញគាត់បើកសាលា។

ក៖ ចាស! ចាស! ហើយពេលភាសាបារាំងភាគច្រើនម៉ាក់ប្រើនៅ នៅ ណាដែរ? នៅកន្លែងធ្វើការងារ​ ឬក៏ ជាមួយភ្ញៀវជាមួយអី ចឹង ណា៎ស?

ខ៖ ជាមួយភ្ញៀវអត់ដែលបាននិយាយទេ ក៏ ប៉ុន្តែគ្រាន់ថាយើងអាច យើងសរសេរបាន ប្រាស្រ័យទាក់ទងអីតិចតួចបាន។

ក៖ ចាស!

ខ៖​ តែគ្រាន់ថាបើអោយយើងកុងស៊ីកេវែវាម៉ង​ ទាំងស្រុងម៉ង អត់ ទេ អត់អាចបានទេ។

ក៖ ចាស​! ចុះបងប្អូនម៉ាក់ ទាំងអស់រៀនដូចគ្នាទាំងអស់ ណ៎ ម៉ាក់ណ៎?

ខ៖ រៀនដូចគ្នា។

ក៖​ បានរៀនភាសាបារាំងអង់គ្លេស អីចឹងទៅ?

ខ៖ បើពួកអស់នោះ ប្អូនៗខ្ញុំគេចេញពី អាលីយ៉ង់ប្រង់សេ ពួកហ្នឹងសុទ្ធតែចេញពី អាលីយ៉ង់ប្រង់សេទាំងអស់ វារៀនបានច្រើន។

ក៖​ អ៎!​

ខ៖ ជាងខ្ញុំ។

ក៖ ចឹងបើនិយាយថាថ្នាក់ចឹងម៉ាក់រៀនបានថ្នាក់ទាបជាង?

ខ៖​ ខ្ញុំអត់ទេ បើនិយាយពីកាប៉ាស់ស៊ីតេ​វិញ ប្រហាក់ប្រហែលគ្នា ប៉ុន្តែគ្រាន់ថាយើងរៀន សាលា ដែលអត់មានស្តង់ដា។

ក៖​ អ៎​ យល់!

ខ៖ គេ គេចេញពីអាលីយ៉ង់ប្រង់សេ។

ក៖ ចាស!​ ព្រោះប្អូនម៉ាក់ចេញបីសាលា។

ខ៖ ចាស! ចាស! ហ្នឹងហើយ!​

ក៖ ហើយអើមួយទៀតម៉ាក់ទាក់ទងទៅហ្នឹង ខ្សែជីវិតម៉ាក់កាលនៅរៀន ម៉ាក់ ម៉ាក់រៀនបានត្រឹមថ្នាក់ទីប៉ុន្មាន​ ទើបចប់ទី១២​ ទីអីអស់ណ៎?​

ខ៖ ចប់ទី១២!

ក៖ អ៎!​ ចឹងមានន័យថាបានរៀនតាំងពីដើមទី​ចប់ទី​១២?

ខ៖​​ ហ្នឹងហើយ!

ក៖ តែសកល អត់បានចូលទេ?​

ខ៖ បើជំនាន់ហ្នឹងអាសអត់ទាន់មានសកល ប៉ុ​ន្តែអាជំនាញ Short Course ហ្នឹងអាស!

ក៖ ចាស!

ខ៖ ម៉ាក់រៀនបានច្រើន! Computer ​ក៏ម៉ាក់ចេះ!

ក៖​ អង់លីលេខ ក៏ម៉ាក់ចេះ!

ក៖​ ចាស!

ខ៖​ អាចប្រើការបាន។

ក៖ ចាស! ចឹងមានន័យថា​ រៀនត្រឹមទី១២ ប៉ុន្តែជំនាញវគ្គខ្លីៗ គឺចេះច្រើន​​ ចាស! ភាសាអង់គ្លេស បារាំង Computer អីផ្សេងៗ អង់លីលេខ ផ្សេងៗ ចាស! ហើយចុះ ម៉ាក់មាន នៅចាំឈ្មោះដែស កាលដែលម៉ាក់រៀន វិទ្យាល័យសាលាដែលម៉ាក់រៀនហើយហ្នឹង កាលម៉ាក់ចប់ទី១២ អនុអីចឺងទៅណ៎ាស​ រៀននៅណាដែល?

ខ៖​ អ៎​! កាល​ វិទ្យាល័យរៀននៅ ឥឡូវសាលា​ ឥឡូវហ្នឹង អ៎​! សម្តេច អឺ! មុនពីបឋម មកគឺរៀន វត្តបណ្ណាឡោម។

ក៖​ វត្តបណ្ណាឡោម នៅណាដែរម៉ាក់? នៅភ្នំពេញ?

ខ៖ នៅភ្នំពេញ!​

ក៖ ចាស! នៅភ្នំពេញ!

ខ៖ វត្តបណ្ណាឡោម ហើយចេញពីបណ្ណាឡោមទៅ រាល់ថ្ងៃនេះសាលាហ្នឹងដូរឈ្មោះហើយ កាលពីមុនមកសាលា​បណ្តុំវិជ្ជា។

ក៖ បណ្តុះវិជ្ជា!

ខ៖​ តែឥឡូវដាក់សម្តេចសុធារស់ សាលាហ្នឹងឥឡូវហ៎ាស!

ក៖ ចាស​!

ខ៖ ដាក់សម្តេចសុធារស​ បកមកក្រោយនៅចុងបញ្ចប់នៅបាក់ទូក។

ក៖​ ចាស! ចាស! ចឹងមានន័យថារៀន នៅភ្នំពេញរហូតតែសាលាវាមានការប្រែប្រួលឈ្មោះ?

ខ៖​ ហ្នឹងហើយ!

ក៖ ចាស!

ខ៖​ ប្រែប្រួលឈ្មោះដោយសារ ចុះយើងមានអាកំរិត បឋមផ្សេង​​ អនុផ្សេង វិទ្យាល័យផ្សេង។

ក៖​ ចាស! ចាស! ចុះ ពី សាលាដែលម៉ាក់ទៅផ្ទះហ្នឹងឆ្ងាយទេ? ឬក៏ ម៉េចដែរ?

ខ៖​ ឆ្ញាយតើ!

ក៖ ម៉ាក់មានមធ្យោបាយអីគេដែរសំរាប់ទៅ កង់ ឬក៏ម៉ូតូ?

ខ៖​ ជិះកង់!

ក៖​ ជិះ កង់!

ខ៖​ ជំនាន់ហ្នឹងមានតា​កង់ មានតាកង់ជិះហ្នឹងល្អហើយ​។

ក៖ ចាស!

ខ៖​ ដោយសារ កាលហ្នឹងប៉ាខ្ញុំគាត់ធ្វើប៉ូលីស ចឹងខាងក្រសួងគេអោយបង់រំលោះប្រាក់ខែ អា៎ មួយខែ ហាសិបរៀលលុយខ្មែរ អាហ្នឹងកង់សន្តិភាពចេញដំបូង គឹកង់ម៉ាកសន្តិភាព​។

ក៖ ចាស!​

ខ៖​​ ចឹងគាត់បង់រំលោះកង់ហ្នឹងតម្លៃ មួយពាន់ប្រាំពីរយហាសិបរៀលលុយខ្មែរ គាត់បង់មួយខែ ៥០​ អោយកូនជិះ ទៅសាលា។

ក៖ អ៎! ចាស!

ខ៖ ជាមធ្យោបាយ។

ក៖ ចាស! កង់ជិះ ណ៎ាស!

ខ៖​ ហ្នឹងហើយ!

ក៖ ចុះម៉ាក់មួយទៀតទាក់ទងនឹងកាលនៅរៀន ម៉ាក់មានដែលមានមិត្តភ័ក្រជិតដិត របៀបថា​ទៅណាក៏ជាមួយគ្នាញុំអីឬក៏ដើរលេង អីក៏ជាមួយគ្នា មានទេម៉ាក់?​

ខ៖ មៀន! មៀនច្រើន!

ក៖ ចាស! មានច្រើន!

ខ៖​​ ប៉ុនគ្រាន់ថាឥឡូវដូចបែកខ្ញែកគ្នាយូរទៅ បាត់ទំនាក់ទំនងអស់។

ក៖ អត់ អត់! រហូតដល់ឥឡូវគឺ អត់ដែលមានទំនាក់ទំនងទេ?

ខ​៖ ហ្នឹង​ ហើយ!

ក៖ បើដូចកាលនៅរៀនត្រឹមទី១២អីមាន? ទៅណាមកណាជាមួយគ្នារៀនគួរ រៀនអីចឹងអូវណ៎ាស។

ខ៖ ចាស!

ក៖ ហើយចុះមាននៅចាំឈ្មោះពួកគាត់ខ្លះដែរទេកាលនៅរៀនហ្នឹង?​ មានចាំឈ្មោះពួកគាត់ដែរមិត្តភ័ក្ត្រដែលនៅរៀន​ជាមួយគ្នាហ្នឹង អា ម៉ាក់?

ខ៖​ មានចាំតើឥឡូវពួកគេហ្នឹងគេរកស៊ី រកអីអស់ហើយ។

ក៖ ពួកគេ និយាយរួមពួកគាត់ មានមុខរបរមានអីរៀងខ្លួន​។ ចាស!

ខ៖​ ហ្នឹងហើយ!

ក៖​ ម៉ាក់អាចថា ម៉ាក់អាចរៀបរាប់ឈ្មោះមួយបានទេ ឈ្មោះអីគេខ្លះដែលម៉ាក់ចាំ អាណ៎ាស?

ខ៖ អឺ! យូទាន!​

ក៖​ អ៎! ហ្នឹងគាត់ប្រុស ឬស្រី ម៉ាក់?

ខ៖​ អឺ! ស្រី!

ក៖ ស្រី មិត្តភ័ក្រ្តជិតដិតជាមួយម៉ាក់ដែរ?

ខ៖​ ហ្នឹងហើយ!

ក៖ ចាស!

ខ៖ គេអ្នករកស៊ីហើយហ្នឹង ជា​ ចន្ធូរ ហ្នឹងក៏គេអ្នករកស៊ីដែរ។

ក៖ ចឹងពួកគាត់ ឥឡូវមានគ្រួសារមានអីអស់ហើយ?

ខ៖​ មាន គ្រួសារ​​កូនចៅអស់ហើយ។

ក៖ ចាស!

ខ៖ ហើយហ្នឹង លាក់ខែមមទីណា​​!

ក៖ លាក់ខែមទីណា​! គាត់មិត្តភ័ក្ត្ររបស់ម៉ាក់ដែរ?

ខ៖​ គាត់ធ្លាប់មក គាត់ធ្លាប់មកលេងខ្ញុំដល់ទីនេះ​។

ក៖ អ៎! ធ្លាប់មកលេងដល់កន្លែងម៉ាក់នៅដែរ ណ៎ាស?

ខ៖ ហ្នឹងហើយ!

ក៖ ចាស! ចាស!

ខ៖ មកបានម្តង។

ក៖ អឺ! ចុះ ម៉ាក់មានអនុស្សាវរីអីដែលចងចាំជាមួយពួកគាត់ អ៎ាស កាលនៅរៀនជាមួយក្រុមមិត្តភ័ក្រម៉ាក់​ ​អា៎ស គេចសាលា ជាមួយគ្នា​ ហាសហាស​ ឬ ក៏អីផ្សេងៗ ឩទាហរណ៍ចឹងទៅណ៎ាស?

ខ៖ អូ! រឿងគេចសាលាអត់ទេ គ្រាន់ថា​ មានអនុស្សាវរីយ៍ ចងចាំ ឩទាហរណ៍ ថ្ងៃហ្នឹងម៉ោងគ្រូអត់មកចឹងបបួលគ្នា​ទៅមើលកុន ទាំងអស់។

ក៖ អ៎! ចាស!

ខ៖ មួយថ្នាក់ចឹងទៅ!​

ក៖ ចាស!

ខ៖​ បួនដប់នាក់ចឹងទៅ ជិះនាំគ្នាទៅមើលកុន កាលហ្នឹង មើលកុនរោងកុនកាពីតូល អ៎ !

ក៖​ ចាស!

ខ៖​ វានៅជិតអាសាលា វត្តបណ្ណាឡលោម ហ្នឹង ជិះតែបន្តិចដល់។

ក៖ ចាស! ​

ខ៖ ហើយជំនាន់ហ្នឹង រឿង សូវៀត។

ក៖ ចាស! គេមានស្អីគេទៀតដែរម៉ាក់?

ខ៖​ ទេអត់មានទេ គ្រាន់ថាយើងជុំគ្នាចឹង មានអាអី កម្មវិធីលេងជំនាន់ហ្នឹងមានអាអី មានតាលេង​រត់ប្រណាំង លេងលោតអន្ទាក់ លោតមឹក អីហ្នឹង មានតែប៉ុនហ្នឹង​កាលជំនាន់ហ្នឹង។

ក៖ ចាស!

ខ៖​ កាលជំនាន់ពីក្មេង។

ក៖ ដើរញុំអីជាមួយគ្នាអីចឹងទៅ?

ខ៖​ អ៎! រឿងញុំនៅជំនាន់ហ្នឹងវាមិនសម្បូរបែប​ ដូចឥឡូវទេគ្រាន់ថា​បើគេលក់ ចំណីចំណុកនៅសាលាចឺង យើងទិញមក យើង ជុំគ្នាញុំនៅសាលា។

ក៖ ចាស​! ហ្នឹងត្រូវការចំណាយ អឺ! ដូចថាការហូបចុក អីនៅសាលាអីត្រូវការចំនាយច្រើនអត់ម៉ាក់ ឬក៏?

ខ៖​ ទេ​ ជំនាន់ហ្នឹងអត់មានថវិការអី ណាទៅហូហៀចំនាយទេ​ គ្រាន់ថាបើសិនជាឩទាហរណ៍ យើងមានអី តិចចឹងយើងចែករំលែកគ្នាចឹង។

ក៖​ ចាស! ទៅណាមកណាញុំអីចឹងទៅ?

ខ៖​ ចាស!

ក៖ អ៎!​ ហើយប្រវត្តម៉ាក់ហ្នឹងអត់ដែលធ្លាប់ជួបដូចថា​ ធ្វើស្រែអីទេ​​ ប៉ុន្តែទាក់ទងការងារម៉ាក់ធ្លាប់ធ្វើទេពីមុនម៉ាក់ ការងារដូចថា​អាជីវកម្មឬការរកស៊ីឬក៏ការ ធ្វើមុខរបរអីផ្សេងៗចឹងទៅណ៎ាស​?

ខ៖ អ៎! អ្នកដល់វ័យប៉ុននេះ មុខរបរគឺធ្លាប់ហើយ។

ក៖​​​ ពីតូច ណ៎ស​ ម៉ាក់ ពីក្មងៗ?

ខ៖​ ចាស! មើលញុំធ្លាប់លក់ត្បូង។

ក៖ ចាស! ប្រហែលជាវ័យប៉ុន្មានដែរម៉ាក់កាលនោះ?​

ខ៖ វ័យ ២២ ២៣ លក់ត្បូង។

ក៖ ចាស!

ខ៖​ ដោយសារបងប្អូនគេ​​យកត្បូងពីថៃពីភូមិមាចឹងមកទៅយើងជួយ ដើរយកបោះតាមទូរមាសអោយគេ។

ក៖ អ៎! ចាស!

ខ៖ យកលក់។

ក៖ ចឹងមានន័យថាម៉ាក់ចាប់ផ្តើមចេះធ្វើការ តាំងពីវ័យម្ភៃមក?

ខ៖ បើសិនជាចេះរកស៊ីចេះធ្វើអីកំបេចកំប៉ុក ជាមួយម្តាយហ្នឹងតាំងពី ដប់ប្រាំពីរ ដប់ប្រាំដបី អ៎!

ក៖ អ៎!

ខ៖​ ចេញពីសាលាមក ជួយលក់ដូរ គាត់។

ក៖​ ចាស!

ខ៖ ជួយរកចំណូលអោយគាត់។

ក៖​ ចាស! តាម៉ាក់? ឬក៏បងប្អូន?

ខ៖ តាម៉ាក់ទេដែលជូយរកចំនូលដើម្បីផ្គត់ផ្គង់គ្រួសារ។

ក៖ ហើយចុះបងស្រី អីអ៎ ម៉ាក់?

ខ៖ បងស្រីគាត់ និយាយរួមគាត់រៀន រៀនចប់ អាយុដប់ប្រាំដប់ប្រាំមួយ ម៉ែអោយមានប្តី ចឹងអត់មានបានអីដែលជួយគ្រួសារទេ បើដូចខ្ញុំ វាអាចនៅអាយុច្រើន ចឹងខ្ញុំជួយគ្រួសារបានច្រើន។

ក៖ ហ្នឹងឯងម៉ាក់ អឺ! ទាក់ទងទៅហ្នឹង អ៎! ម៉ាក់ធ្លាប់ធ្វើអីខ្លះដែលកាលពីក្មេង ក្រៅពីអារកត្បូងជួយលក់បោះត្បូងបោះអី ណ៎ាស ដើម្បីរកកំរៃចូលគ្រួសារ?

ខ៖​ ខ្ញុំធ្លាប់ធ្វើនាយកបាយ ខ្ញុំដើរជាមួយតា ​ប៉ែន សុវណ្ណ។

ក៖​ ចាស!

ខ៖​ ធ្វើកាជាមួយគាត់អស់លមួយឆ្នាំជាង។

ក៖ ចាស!

ខ៖​ បន្ទាប់មកខ្ញុំចេញពីគាត់មក ខ្ញុំទៅបង្រៀនសិស្ស។

ក៖​ ចាស!

ខ៖ បង្រៀនសិស្ស!​

ក៖​ ធ្លាប់ធ្វើគ្រូបង្រៀនដែរ?

ខ៖​ ហ្នឹងហើយ! បង្រៀនសិស្សតាមរយៈ Computer តាមរយៈអង់គ្លេស។

ក៖ ចាស!

ខ៖ ខ្ញុំបង្រៀនសិស្សហ្នឹងប្រហែលជាមួយឆ្នាំជាង។

ក៖ ចាស! មានអីទៀតទេម៉ាក់ការងារពីក្មេង​ ពីម៉ាក់ចាំផ្តើមប្រលូក ពី​ដប់ពីរ ដប់ប្រាំបី អីចឺង អូវ ណ៎ាស?

ខ៖ ដប់ប្រាំពី ដប់ប្រាំបីហ្នឹង មានតាជួយរកជួយលក់ជួយដូរម្តាយហ្នឹង។

ក៖ ពិបានទេម៉ាក់ ពេលហ្នឹង?

ខ៖​ និយាយ មិនពិបាកម៉េចអ៎ា ទំរាំតែបានលុយគេ។

ក៖ កាលនោះដែលម៉ាក់ទាក់ទងទៅនឹង ឩបមាថាយើងធ្វើការងារ​ ចឹងទៅគេអោយកំរៃប្រហែលជាប៉ុន្មានដែរ នៅក្រោមតុបាយអីចឹង? គេគិតម៉េចដែរ?

ខ៖ អឺ! ជំនាន់ ហ្នឹងបើសិនជាគិតជាលុយ ណ៎ាស មួយខែប្រហែលជា មួយរយហាសិបរៀលលុយខ្មែរទេ​។

ក៖ មួយរយហាសិបរៀលលុយខ្មែរ?

ខ៖​ ចាស! ព្រោះអី លុយជំនាន់ហ្នឹងគេចាយជាមួយកាក់ ពីកាក់អីចឹងទៅ ណ៎ាស។

ក៖​ ចាស​!

ខ៖ ជំនាន់ប៉ែតជាងនោះ។

ក៖ គេចាយជាកាក់ ណ៎ ម៉ាក់ ន៎?

ខ៖ ចាស! យើងជួយរកម្តាយចឹងឯង។

ក៖ ចុះ ទាក់ទងទៅហ្នឹងប្អូនៗអី រកចំណូលចឹង គាត់ជួយខ្លះឬ ក៏គាត់គិតតាពីរៀនសិន​អីចឹង?

ខ៖ អ៎!​ គាត់គិតតាពីរៀន អឺ!​ យើង ពេលដែលយើង គាត់រៀន គាត់រៀនម្តេយ្យ​ដល់គាត់គ្រប់អាយុដែលអាចចូល ម្តេយ្យយើងដឹកកង់ គាត់ទាំពីរនាក់ហ្នឹងយកទៅដាក់សាលា។

ក៖ អ៎! ចឹង ម៉ាក់អ្នក នាំពួគាត់ដឺកកង់ដឹកអី?

ខ៖ ហ្នឹង! ហើយដឹកទៅរៀន ថ្ងៃ។

ក៖ ឆ្ងាយដែរទេម៉ាក់ពីផ្ទះទៅសាលា?

ខ៖ ពីផ្ទះទៅសាលា ប្អូនមួយរៀននៅមេ្តយ្យ មេ្តយ្យ ប្រាំបីមិនា។

ក៖ ចាស នៅភ្នំពេញ?

ខ៖​ មួយទៀត អូស! មេ្តយ្យប្រាំពីមករា។

ក៖ ប្រាំពីរ​មករា!

ខ៖ ហ្នឹងហើយមតេយ្យប្រាំពីរមករា មួយ មេ្តយ្យ ប្រាំបីមីនាមួយចឹងត្រូវបែកចែកជាពីសាលា ដឹកប្អូនស្រីមួយដាក់ ដឹថកប្អូនប្រុសមួយដាក់ទៀត។

ក៖ ចាស!

ខ៖​ ដល់រហូតដល់គាត់ធំ​រៀននៅចតុងមុខដឹកមក ដាក់់ជិះកង់ទាំងពីរ ដឹកយកមកទាំងពី នៅសាលាចតុមុខ។

ក៖ ពិបាកទេម៉ាក់សំរាប់ម៉ាក់ដល់ពេលចឹងទៅ?

ខ៖​ ពិបាកមុនដំបូងយើងបពិបាក ប៉ុន្តែដល់វពេលយើងទំលាប់ទៅជាធម្មតាវិញ។

ក៖ ចុះមានអារម្មណ៍​ពេលខ្លះថាហត់នឿយ​ខ្លាំង ចង់ទំមលាក់ការងារហ្នឹងចោល ឬក៏ចង់អី?

ខ៖​ ចង់ដែរតើ! តែធ្វើម៉េចតួនាទីយើងជាបង​​!

ក៖ ចាស!

ខ៖ យើងត្រូវតែទទួលខុសត្រូវប្អូន។

ក៖​ ចាស!

ខ៖ ព្រោះឪពុកម្តាយទៅធ្វើការអស់ យើងដឹកប្អបូនទៅដាក់សាលាទៅ។

ក៖​ ចាស!​ ចាស! ហើយអ៎! មួយទៀតម៉ាក់ ទាក់ទងទៅហ្នឹង អ៎! កាលពីក្មេងមកតាំងពីម៉ាក់ដឹងក្តីមក ដល់ឥឡូវជីវិតម៉ាក់ផ្លាស់ប្តូរម៉េចខ្លះទៅ ដូចថាផ្លាស់ប្តូរពីពិបាក ទៅអត់ពិបាក ឬក៏វាមានរបៀបម៉េចដែរ?

ខ៖ អូយ! រឿងជីវិតមួយវាមិនងាយស្រួលទេ ទាល់តែយើងមានការលំបាក ហើយអាការស្រួលហ្នឹងវាភាគតិចណាស់។

ក៖ ចាស!

ខ៖ ដែលស្រួលសំរាប់យើង។

ក៖ ចាស!

ខ៖ រហូតមក វាមិនងាយទេ។

ក៖ ចាស! វាផ្លាស់ប្តូរម៉េចខ្លះ ម៉ាក់ធ្លាប់ដូចថារបៀបថា អឺ! ពីមុន ដូចអ្នកខ្លះមួយចំនួន គឺធ្លាប់ដើររើសអេតចាយ ឬ ក៏អីនេះតែឥឡូវគាត់មានការងារធ្វើក្នុង Office អីចឹងទៅណា៎ស អារបៀបចឹង ចុះជីវិតបែបម៉ាក់យ៉ងម៉េចដែរ?

ខ៖​ ជីវិតតបែបយើងវាបទពីសោធន៍ច្រើនវាងាយ ស្រួលដល់ដែលពេលយើងវាធ្លាប់លំបានពីក្មេងមក ដល់តាពេលយើងចាស់ទៅប៉ុន្នឹងយើងថាអត់លំបានទេ។

ក៖ ចាស!

ខ៖ វាងាយស្រួល​ងាយស្រួលសំរាប់យើងហើយ!

ក៖ ចាស! បើពីក្មេងបានរាង លំ...!

ខ៖ អឹម! ហ្នឹងហើយ!

ក៖ យើងធ្វើបងគេផង!

ខ៖​ អឹម!!! យើងធ្វើជាឪពុកជាម្តាយផងជូនទៅម៉ាចប់!

ក៖ ចាស! ចាស! ហើយមួយទៀតម៉ាក់ អឺ! ពីក្មេងម៉ាក់ៗចូលចិត្ត រហូតដល់ឥឡូវម៉ាក់ចូលចិត្តម្ហូបអីជាងគេ? ហើយបើកាលនៅពីក្មេងល្បែងដែលម៉ាក់ចូលចិត្តលេង​ របៀបថាល្បែងប្រជាប្រិយអី បើក្មេងខ្លះមួយចំនួននៅពីក្មេងគាត់ដូចថាចូលចិត្តលេងល្បែង លោតអន្ទាក់ លេងកៅស៊ូលេងមឹកលេងឈោង ឬ ក៏លេងអីផ្សេងៗ ចុះសំរាប់ម៉ាក់ ម៉ាក់ចូលចិត្តអីគេដែរ?

ខ៖ កាលពីក្មេង!

ក៖​ ម្ហូបអីក៏ដោយ។

ខ៖ ពីក្មេង ចូលចិត្តលេងលោតមឹកនិង​អន្ទាក់ លោតកំពស់អ៎ាស!

ក៖ ចាស​! ចាស!

ខ៖ ចូលចិត្តណាស់! ហើយបើម្ហូបពីក្មេងមកចូលចិត្តស្ងោរឆាអីចឹងទៅណ៎ាស! ដល់ពេលមកដល់វ័យយើងពេលនេះចូលចិត្តសម្លកកូរត្រីអីចឹងទៅ។

ក៖ ចូលចិត្តបែបបន្លែ!

ខ៖​ ហ្នឹងហើយ! បន្លែច្រើនជាង!

ក៖ ចាស! ចាស! ម៉ាក់ចេះធ្វើម្ហូបយូរនៅម៉ាក់តាំងពីវ័យប្រហែលជាប៉ុន្មានដែរ?

ខ៖​ អឹម! វ័យប្រហែលជា ដប់ពីឆ្នាំ ពេលដែលម្តាយទៅផ្សារចឹង គឺគាត់មកដល់ គាត់អត់ គាត់អត់ធ្វើទេ គាត់ទំលាក់អោយយើង។

ក៖​ គាត់សោគាត់ហត់ចឹងទៅ!

ខ៖ ហ្នឹងហើយ! យកមកដល់គាត់ទុកអោយយើង អោយយើងធ្វើមើលថា បន្លែម្ហូបហ្នឹង ធ្វើម្ហូបអី គាត់ទិញ ចឹងហើយ គាត់អត់ប្រាប់ទេ ទៅយើងធ្វើទៅ។

ក៖​ ចឹងមានន័យថាគាត់ទីញតែគ្រឿងមក អោយយើង​អ្នកច្នៃធ្វើខ្លួនឯង?

ខ៖​ ហ្នឹងហើយ!

ក៖ តើម្ហូបហ្នឹងត្រូវធ្វើម្ហូបអី ម្ហូបអីចឹងទៅ ចឹងមានន័យថា ម៉ាក់ចេះធ្វើតាំងពីអាយុដប់ពីរដប់បីឆ្នាំ ហ្នឹងមកទៅ?

ខ៖​ ហ្នឹងហើយ!

ក៖ ចុះពេលខ្លះវាពិបានដែរម៉ាក់ ពិបានក្នុងការដូចថា អូ! ពេលរកនឹកមិនឃើញ ថា មិនធ្វើអី ឬក៏ធ្វើ មិនឆ្ញាញ់​ ខ្លាចមិនឆ្ញាញ់ មិនអី​ចឺង?

ខ៖ វាពិបានហើយ ក៏ប៉ុន្តែដល់តាពេលដែលយើងរកនឹកធ្វើមិនឃើញសួរគាត់ទៅ ឥឡូវអាហ្នឹង ធ្វើអីម៉ាក់?

ក៖ ចាស​!

ខ៖​ ម្ហូបហ្នឹងត្រូវធ្វើអី?

ក៖ ចាស!​

ខ៖​ បើឩទាហរណ៍គាត់ថាត្រូវស្លរម្ជូរគ្រឿងចឹង OK យើងធ្វើអាហ្នឹងទៅ។

ក៖​ ចាស!​ ចាស! ហើយងអឺ! មួយទៀតម៉ាក់ទាក់ទងទៅហ្នឹង ម៉ាក់ពីក្មេង រហូតដល់ឥឡូវ ម៉ាក់ចេះច្រៀងអត់?​

ខ៖​ អ៊ូ! អត់ចេះច្រៀងទេ គ្រាន់ថាបើចូលចិត្តស្តាប់បាន។

ក៖​ ស្តាប់ចូលចិត្តស្តាប់?​

ខ៖ ចាស!

ក៖​​ ចាស! ចុះចម្រៀងដែលម៉ាក់ចូលចិត្តស្តាប់នោះបែបម៉េចដែរ ចម្រៀងហ្នឹង?

ខ៖​ បែបសម័យដើម!

ក៖​ បែបសម័យពីដើម ហើយតារាចម្រៀងណា​ដែលម៉ាក់ ចូលចិត្តស្តាប់ ហើយនិយមចូលចិត្តស្តាប់ ហើយភាគច្រើនចង់ឃើញគាត់ចង់ស្តាប់គាត់ ចងប់ស្តាប់ចង់អីចឹងទៅណ៎ាស?

ខ៖ ស៊ិន ស៊ីសមុទ្រ និង រស់ សរីសុទ្ធា និង ប៉ែនរ៉ន។

ក៖​ អ៎​ ចាស! ស៊ិន ស៊ីសមុទ្រ​​ រស់ សរីសុទ្ធា និង ប៉ែនរ៉ន ណ៎ ហើយភាគច្រើន ម៉ាក់ចូលចិត្តស្តាប់បទរបស់គាត់ហ្នឹង​បទលក្ខណបែបម៉េច​បែបមនោសញ្ចេតនា​ឈឺចាប់ ឬ ក៏...?​

ខ៖​ បែបមនោសញ្ចេតនា។

ក៖​ បែបមនោសញ្ចេតនា បែបហ្នឹងអីទៅ។ ហើយតែខ្លួនអត់ចេះច្រៀងទេ ចូលចិត្តស្តាប់ ហាសហាស!

ខ៖ ហាសហាស! ចូលចិត្តស្តាប់។

ក៖​ ចុះរាំអីម៉ាក់ចេះអត់?

ខ៖​ វាមិនចេះទេគ្រាន់ថាអើបើបន្លំ ទៅជាមួយគេបាន។

ក៖​ អារបៀបថា បន្លប់ៗ គេទៅ លឺតាភ្លេង បន្លប់ៗទៅ។

ខ៖​ ហ្នឹងហើយ!

ក៖ ចាស! ហើយអឺ! មួយទៀតម៉ាក់ទាក់ទងទៅ នឹង អឺ! រហូតដល់ឥឡូវ ម៉ាក់មានអឺ!​ ក្នុងគ្រួសារម៉ាក់ ឬ ក៏ម៉ាក់មានបានទៅត របៀបថាវង់ត្រកូល ដូចថា​ ដូចថា វង់ត្រកូល ខ្លះគាត់អ្នកលេងភ្លេង ពីដើមអីចឹង ទៅយើង អ្នកតតំណែងពីគាត់ឬ ក៏អីចឹងទៅណា៎ស តើម៉ាក់មានតំណែងឬក៏តតំណអីពីគ្រួសារម៉ាក់ដែស ដូចថាចេះធ្វើម្ហូបពីម៉ែចេះដុងពីនេះពីនោះ ពីអីចឹង?

ខ៖ អឺ! ម្ហូប ចេះពីម្តាយហ្នឹងឯង។

ក៖​ ចាស! ចុះគ្រួសារម៉ាក់មានអ្នកចេះលេងឩបកឬណ៍ខ្មែរបុរាណអីយើង?

ខ៖​ អត់មានទេ!

ក៖ អត់សោះ?

ខ៖​ អត់មែនអ្នកពូជអ្នកសិល្បទេ ពូជអ្នក មន្រ្តីរាជការ។

ក៖ បើនិយាយទៅមិនមែនអ្នកសិល្ប អ្នកធ្វើកាងារវិញ?

ខ៖ ចាស! ចាស!

ក៖ ចាស!​ អ្នកធ្វើការងារវិញ!

ខ៖ ព្រោះសាច់សាលោហិតសុទ្ធជាអ្នកធ្វើមន្រ្តីរាជការ ទាំងអស់ជាពេទ្យ ជាប៉ូលីសជាទាហាន​ទាំងអស់!

ក៖ ចាស! ចាស!

ខ៖ ជាគ្រូបង្រៀន!

ក៖​ ហ្នឹងហើយជាគ្រូបង្រៀនអី! ហើយម៉ាក់មួយទៀត អឺ! យើងបកចូលទៅ អឺ! ទាក់ទងនិងផ្ទះ​តាំងពីឪពុកម្តាយមករហូតដល់ឥឡូវ​ មានការប្រែថប្រួលឬក៏ដូចថា ឩទាហរណ៍ថា ធ្លាប់តែនៅផ្ទះ ថ្មពីមុន ឬក៏ឥឡូវ​នៅតែនៅផ្ទះថ្ម ឬពីមុនផ្ទអឈើ ឬ ផ្ទះថ្មអីចឹង ទៅ ណ៎ាស​​! វាមានការប្រែប្រួលអីយ៉ាងម៉េចដែរផ្ទះ?

ខ៖ ទេនៅតែផ្ទះថ្មរហូត អត់មានប្រែប្រួលអីទ!

ក៖ ចឹងតាំងពីដើមមកគឺនៅតែផ្ទះថ្មរហូត?

ខ៖ ចាស!

ក៖ អត់មានថាពីមុនធ្លាប់នៅផ្ទះជួលគេ ឥឡូវមានផ្ទះខ្លួនឯងនៅអីចឹង?

ខ៖ អត់ទេអត់ដែលនៅផ្ទះជួលផង។

ក៖ ចឹងមានន័យថានៅផ្ទះខ្លួនឯងតាំងពីដើមមក?

ខ៖ ហ្នឹងហើយ!

ក៖ ចាស! OK ចឹង អ៎! ហើយចុះ មួយទៀត ម៉ាក់ទាក់ទងទៅហ្នឹង អ៎! ផ្ទះរបស់ម៉ាក់តាំងពីនៅរហូតដល់ឥឡូវមានធ្លាប់ដែល រុះរើ ឬ ក៏ជួសជុលឬក៏អីដែរម៉ាក់?

ខ៖​​ ធ្លាប់លក់​ ធ្លាប់លក់ហើយ ផ្លាស់ប្តូរមកនៅផ្ទះថ្មី មាន។

ក៖ ចឹងមានន័យថា​ធ្លាប់លក់ផ្ទះចាស់ហ្នឹងចេញ?

ខ៖​ ចាស! ហ្នឹងហើយ!

ក៖​ ចុះថាមូយហេតុ អីបានយើងថា ដែលយើងលក់ផ្ទះចាស់ដែលយើង ធ្លាប់នៅតាំងពីដើម អីចឹង វាតូចពេកអីចឹង?

ខ៖​ ផ្ទះចាស់ហ្នឹងវាមិនមែនតូចពេកទេ វារាងខ្ពស់ ចឹងយើចង់ទិញមកផ្ទះនៅខាងក្រោមវិញ។

ក៖ អ៎!

ខ៖​ ចឹងយើងវិវត្តខ្លួន យើងមកនៅផ្ទះគេ។

ក៖ អ៎! នៅជាន់ខ្ពស់?

ខ៖​ ដូចជាន់ទីពី​ ចឹង យើងលក់អាជាន់ទីពីមក នៅ ជាន់ផ្ទាល់ដី។

ក៖ ចាស! យើងចង់បានអានៅកន្លែងទាបទៅស្រួលឡើងចុះ ឡើងអីចឹងទៅ។

ខ៖ ហ្នឹងហើយ ស្រួលឡើងចុះ ស្រួលដាក់ម៉ូតូ ស្រួលដាក់ឡាន អីម៉ាចប់។

ក៖ និយាយចឹងប្រើពេលយូរទេម៉ាក់ដើម្បីផ្លាស់ប្តូរបានផ្ទះថ្មី យើងត្រូវកាដរចំណាយពេល...?

ខ៖ អ៎! ចំណាយពេល អ្នកដឹកជញ្ជូនអីសម្ភារៈ មួយថ្ងៃពីរ។

ក៖ ចាស!​ ចាស! ចុះម៉ាក់ទាក់ទងរហូតដល់ឥឡូវ ម៉ាក់ដែល​មានបានជួយទាក់ទងទៅហ្នឹងដែលថា​ ឩបត្ថមទៅដល់ផ្ទះ ដូចថាជួយ ផ្ទះត្រូវការទិញសំភារៈ ដាក់ ម៉ាក់ដែលធ្លាប់ថាជួយទិញ​​ឬក៏ផ្តត់ផ្គង់ជួសជុល ឬក៏ ផ្លាស់ប្តូរអីចឹង ផ្សេងៗ ឩទាហរណ៍ចឹងទៅណ៎ាស?

ខ៖ មានតើ!

ក៖ មានអីគេខ្លះទៅ?

ខ៖ មានដូចយើង ចង់ផ្លាស់ប្តូររបៀបបន្ទប់ទឹក រៀបអីឡើងវិញ រៀបបន្ទប់គេងអីអោយស្អាត​ ចឹងមាន។

ក៖ ចាស! ចាស! ចុះរហូតដល់ឥឡូវម៉ាក់មានដែលឩស្សាហ៍ទៅលេងនៅស្រុកកំណើតទេ ឬក៏ម៉េចដែរ?

ខ៖ ឩស្សាហ៍មួយឆ្នាំទៅម្តង!

ក៖ ចាស! ទៅម្តងប្រហែលជាប៉ុន្មានថ្ងៃដែរ? យើងទៅហើយយើង ពេលដែលម៉ាក់ទៅ ភាគច្រើនម៉ាក់ធ្វើអីគេមុនដំបូង ម៉ាក់ធ្វើអីគេ​ចូលចិត្តធ្វើអីគេពេលទៅដល់ផ្ទះ អឺ! ជូនឪពុកម្តាយទៅវត្តទៅវ៉ា ឬ ក៏ ធ្វើអីផ្សេងៗ ចឺងទៅណា៎ស?

ខ៖ អឺ! ទៅដល់ដំបូង​មានតា​ជួបជុំ ឪពុកម្តាយញុំបាយជុំគ្នា​ ហ្នឹងឯង។

ក៖ ចាស​! ​

ខ៖​ សំខាន់ដំបូង ហ្នឹង ឯង!

ក៖ ចាស! ចាស!

ខ៖ ហើយដល់តារួច បន្ទាប់មកទៅជូនគាត់ដើរលេង ទៅផ្សារទៅអីដើរលេងចឹង។

ក៖ ចាស! ចាស! ហើយម៉ក់មួយទៀតទាក់ទងទៅហ្នឹងការចេះរៀបចំផ្ទះ ឬក៏ជួស​ជុល ដូចថាបើនិយាយទៅថាចេះរៀបចំផ្ទះ ទុកដាក់អីផ្សេងៗ ភាគច្រើនម៉ាក់រៀនខ្លួនឯង ឬក៏ម៉ែឪម៉ាក់ប៉ាបង្រៀនអីចឹង?

ខ៖ អាហ្នឹងយើង មើលគំរូតាមឪពុកម្តាយយើងទៅ​។

ក៖ យើងមើលគំរូតាមគាត់?

ខ៖ ចាស!

ក៖ ចាស! ចឹងម៉ាក់ចេះរៀបទុកដាក់អីផ្សេងៗ​!

ខ៖ ចាស!

ក៖ ប្រហែលជាវ័យប៉ុន្មានដែរម៉ាក់ ម៉ាក់ចេះរៀបចំទុកដាក់អហ្នឹងណ៎ាស?

ខ៖ វ័យ ១២ ១៣ ហ្នឹងអែង ចាប់ផ្តើមយើងចេះ នេះហ្នឹង ឪពុកម្តាយ យើង​បង្រៀនយើង អោយចេះ​ហ្នឹងហើយ។​​

ក៖ ម៉ាក់បើនិយាយងៀកទៅម៉ែឪម៉ាក់វិញ គាត់ជាមនុស្សបែបម៉េចដែរ គាត់កាច ឬក៏ គាត់របៀបម៉េច​ដែរ បើនិយាយទៅ មនុស្សម៉ត់ចត់ ស្លូតឬ ក៏យ៉ាងម៉េចចឹងទៅណ៎ាស?

ខ៖ ឪពុកម្តាយខ្ញុំរាងម៉ត់ចត់តិចហើយ។

ក៖ ម៉ត់ចត់តែគាត់កាចអត់?

ខ៖​ មិនកាចទេតែមនុស្សគេហៅថា ម៉ត់ចត់ ហើយមើងម៉ាត់។

ក៖ មិនកាចមិនស្លូត! ហាសហាស!!! ចាស! អូខេម៉ាក់! អឺ! មួយទៀតទាក់ទង ទៅហ្នឹងអឺ! ម៉ាក់ចេះអីគេខ្លះដែរម៉ាក់រាល់ថ្ងៃហ្នឹង ជំនាយ ជំនាយ ថាក្រៅពី អឺ! ឩទាហរណ៍ថាអ្នកខ្លះ​គាត់ចេះធ្វើម្ហូបហើយ ក្រៅពីចេះធ្វើម្ហូបគាត់ចេះដេរប៉ាក់ ចេះអីផ្សេងៗ ឩទាហរណ៍ចឹងទៅណ៎ាស។

ខ៖ មានណាមានតែជំនាញធ្វើម្ហូប ខ្ញុំដេរប៉ាក់ខ្ញុំមិនសូវចេះទេគ្រាន់ថា អើ បើសិនជា​ប៉ះប៉នអីតិចតួចអាច បាន។

ក៖ ចាស​! ឩបមាថាយើមានខោអាវរហែកអីតិចតួចអីយើងអាចប៉ះបាន!

ខ៖ បើថាជំនាញអីជាងដេរអីអោយស្ទាត់ជំនាញអី អត់មានទេ អាហ្នឹង ជាការបន្ទាប់បន្សំរបស់ខ្ញុំ។

ក៖ ចាស! ចាស! បើអាជីបឥឡូវរាល់ថ្ងៃគឺស្រ្តីមេផ្ទះ! ហាសហាស!

ខ៖ ឥឡូវនេះវា take care ពួកនេះហើយ!

ក៖ ចាស!

ខ៖ បើយើងនិយាយទៅ!

ក៖ ចាស! ម៉ាក់ អូខេហ្នឹង! មួយទៀតទាក់ទងចូលដល់ចំនុចសាសនា រាល់ថ្ងៃ ម៉ាក់នៅអឺ! នៅប្រកាន់សាសនាព្រះពុទ្ធសព្វថ្ងៃដែរម៉ាក់ណ៎ាស?

ខ៖ ចាស!

ក៖ ម៉ាក់កាន់តាំងពីពេលណាដែរ?

ខ៖ កាន់តាំងពីកើតមក។

ក៖ ចាស! កាន់តាំងពីកើតមក និយាយទៅ ងៀកពីគ្រួសារបើយើងនិយាយទៅគ្រួសារ ម៉ាអំបូររបស់ម៉ាក់វិញ​គឺព្រះពុទ្ធមករហូតមក?​

ខ៖​ ហ្នឹងហើយ​ ព្រះពុទ្ធ!

ក៖ ចាស! ហើយទោះបីជាជី​ទួតជីតាជីលា​ ខ្សែល្រឡាយមកពីចិន ក៏គាត់កាន់ព្រះពុទ្ធដែរ?

ខ៖ ព្រះពុទ្ធ!

ក៖ ចាស!​ តែព្រះពុទ្ធខាងប្រទេសចិនអីទៅ?

ខ៖ ហ្នឹងហើយ!​

ក៖ ហើយអឺ! ទាក់ទងទៅហ្នឹងអឺ! តើ ចង់និយាយថាម៉ាក់ មាន ពេលដែលម៉ាក់កាន់សាសនាព្រះពុទ្ធ ហ្នឹងតើវាមានលក្ខណបែបយ៉ាងម៉េចដែរ? ជួយអោយម៉ាក់អីគេខ្លះ?

ខ៖ ជួយអោយបានសេចចក្តីសុខហ្នឹងឯង!!!

ក៖ ចាស! អត់មានសម្ពាធអត់មានអីទែ?

ខ៖ មានសម្ពាធអី!!!

ក៖​ ចាស! ចាស! ហើយអើមួយទៀតម៉ាក់ ទាក់ទងទៅហ្នឹង អឺ! អឺ! ម៉ាក់ធ្លាប់ឆ្លងកាត់សម័យអា​ប៉ុលពត ខ្លះអត់?​

ខ៖​ ឆ្លង!

ក៖ សម័យប៉ុលពតអា៎ស?

ខ៖ ហ្នឹងហើយធ្លាប់ឆ្លង!!!

ក៖ ម៉ាក់មានអឺ! សម័យប៉ុតពតហ្នឹង អ៎! ដឹងថាគេអត់អោយមានកាន់សាសនាទេ?

ខ៖​ ហ្នឹង!

ក៖ តែគេ អឺ! ចង់និយាយថាបម៉ាក់! អឺ! គ្រួសារម៉ាក់មានដែលដូចថា លួចធ្វើបុណ្យ ឬក៏លួចធ្វើអី រឿងផ្សេងៗ ហើយស្ថានភាពយ៉ាងម៉េចដែរពេលហ្នឹង?

ខ៖ លួចធ្វើបុណ្យម៉េចបាន!!!

ក៖ អត់ទាំងអស់??

ខ៖ បើសិនជាយើងនេះហ្នឹង យើងមានតាបន់ ស្រន់ក្នុងចិត្តយើងសុំតែក្តីសុខ ហ្នឹង។

ក៖ ចាស! ចាស! ហើយមួយទៀតម៉ាក់ទាក់ទងទៅ​ នឹង សម័យប៉ុលពត តើម៉ាក់នៅជុំគ្រួសារទាំងអស់ ឬក៏អាពតវាមានការបំបែកអីម៉េច?

ខ៖​ អត់ទែខ្ញុំនៅ បំបែកខ្ញុំទៅនៅជាមួយយាយ អត់នៅជាមួយឪពុកម្តាយទេ។

ក៖​ ចឹងម៉ាក់តាឯងទៅនៅជាមួយយាយ?

ខ៖ ចាស!

ក៖ ចាស! ហើយចុះ ប្អូនៗ ហើយហ្នឹងបងៗទៀត?

ខ៖ ប្អូនខ្ញុំវាកើតក្រោយអាពតទេ។

ក៖ អូ! ចឹងក្រោយទេ ចឹងទាន់តាម៉ាក់ហើយហ្នឹងបងស្រី?

ខ៖ ចាស!​ ហ្នឹងហើយបងស្រីនៅជាមួយម្តាយ សូម្បី​តែឪពុក​ ក៏ គេអត់អោយនៅជាមួយដែរ គេបំបែកទៅផ្សេង ទៅណា៎ាស បងស្រីខ្ញុំ នៅជាមួយម្តាយ ខ្ញុំនៅជាមួយយាយ។

ក៖ ចាស! ពិបាកដែរម៉ាក់ពេលបំបែកពីគ្នាចឹងទៅ ហើយនិយាយរួម...!

ខ៖ បើសិនជានិយាយរួមទៅម្តាយខ្ញុំគាត់យកខ្ញុំទៅ តាំងពីតូចយកខ្ញុំទៅដាក់ជាមួយយាយ ចឹងខ្ញុំនៅជាមួយយាយឡើងសុំា។

ក៖ ចាស! នឹកម៉ែនឹកដែរម៉ាក់?

ខ៖​ ដូចជាធម្មតា​ បើសិនជាបែក ពីយាយនឹកគាត់។

ក៖ ចឹងមានន័យថាម៉ាក់រហូតដល់ឥឡូវវគឺស្និតហ្នឹងយាយច្រើនជាង??

ខ៖ ស្និតហ្នឹងយាយ!

ក៖ ចាស!

ខ​៖​ ច្រើនជាងឪពុកម្តាយ។

ក៖ ដោយសារយាយចិញ្ចឹមតាំងពីតូច។

ខ៖ គាត់នៅជាមួយយាយតាំងពីតូច គាត់អ្នកថែយើង។

ក៖ ចាស!

ខ៖ ដល់បែកពីអាពត មក បានឪពុកម្តាយយកមកនៅអោយរៀន សូត្រនៅភ្នំពេញអេ។

ក៖ ចាស! ចាស! ចុះនៅជំនាន់ប៉ុលពតហ្នឹងដូចថាគេតម្រូវអោយធ្វើការយ៉ាងម៉េចដែរ គេអោយធ្វើការព្រឹកថ្ងៃ ល្ងាច ឬក៏របៀបថាស្ថានភាព ម៉េចដែរម៉ាក់? ម៉ាក់ធ្វើអីគេខ្លះ?

ខ៖ ព្រឹកឡើងគេអោយទៅកាប់កន្ទាំងខេត្ត រើសអាចន៍គោរ​រើសកស្រូវអីហ្នឹងយកមក។

ក៖​ ចាស!

ខ៖ ពេលណាយើងអត់ទៅធ្វើ គេអត់អោយបបរយើងញុំ ប៉ុន្នឹង!!!

ក៖​ ក្នុងមួយថ្ងៃគេអោយផបបរប៉ុន្មានដងម៉ាក់?​ តាមួយដង ឬ ក៏ពីដងអីម៉េច?

ខ៖ ពីដង!

ក៖ ចាស! ម៉ាក់បានពិសាឆ្អែតអីដែស?

ខ៖ ពេលខែដែលគេច្រូតកាត់ចឹងទៅ យើងបានបាយបានអីញុំឆ្អែត ដ៏ពេលខែដែលចូលខែវស្សាទៅ គេអោយបបរ មួយថ្ងៃ​ពីពេលចឹងទៅ។

ក៖ ចាស! ចាស!

ខ៖ វាមិនគ្រប់គ្រាន់ទេ!

ក៖ ចាស! ហើយនិយាយរួមទាក់ទងទៅហ្នឹង ​រហូតដល់ឥឡូវ រឿង អីដែលថា ម៉ាក់ចងចាំថា អារឿងល្អមួយ ហើយហ្នឹងមួយទៀតអារឿងឈឺចាប់មួយ ពីសម័យអាប៉ុលពលក៏ដោយ ណ៎ាស! ចងចាំវាដែលថាមិនអាចបំភ្លេចវបាន ដូចថា អនុស្សាវរីយ៍ ហ្នឹងវាជូចត់របៀបម៉េច អនុស្សាវរីយន៍ហ្នឹងវាល្អរបៀបម៉េច អីចឹងទៅណ៎ាស??

ខ៖ អ៎!​ ចង់និយាយថាបើ រឿងដែលល្អ អឺ! ជូរចត់វិញ មានថ្ងៃមួយខ្ញុំឈឺអត់បានទៅធ្វើការ​ ដ៏រួចទៅ ទៅដល់សហករណ៍គេហ្នឹង ទៅអង្គុយតុញុំបបរចឹង គេអត់ចែកបបរអោយយើងទេ គ្នាប៉ុន្នឹង ហើយដ៏តារួចទៅគេទៅប្រាប់ចុងភៅថា ថ្ងៃហ្នឹងអត់ទៅធ្វើការ​ ចឹងអត់អោយ​បបរញុំទេ ហើយយើងក្មេងដ៏គេអត់អោយយើញញុំយើងអង្គុយយំ នៅហ្នឹង។

ក៖ ហើយគេអត់សួរនាំយើងថាយើងកើតស្អីកើតស្អីទេ?

ខ៖ ក៏រួចទៅចុងភៅគេប្រាប់យើងថាហែងអត់ទៅធ្វើការ ប្រធានកងកុមារគេប្រាប់ថា​​...!

ក៖ អត់អោយបបរទេ??

ខ៖ ដ៏រួចទៅមកវិញហ្នឹងដល់ផ្ទះពូអោយបបរញុំទៅ។

ក៖ អឹម!!!

ខ៖ មានប៉ុហ្នឹងអែង!

ក៖ អាហ្នឹងរឿងដែលឈឺចាប់ហើយជូរចត់ណ៎ាស! ហើយចុះកាលនោះម៉ាក់អត់មានបានប្រាប់គេ អ៎! យើង អត់ស្រួលខ្លួន យើងឈឺយើងអីទេ?

ខ៖ ប្រាប់គេអត់ទទួលយកទេ។

ក៖ គេអត់ស្តាប់?

ខ៖ គេអត់ស្តាប់ទេ!

ក៖ គេដឹងថាយើងអត់ទៅធ្វើការ?

ខ៖ អត់ធ្វើការ។

ក៖​ ចុះពេលហ្នឹងម៉ាក់ធ្វើម៉េចបានធូរទៅ? ម៉ាក់រកថ្នាំអីម៉េច បានអីព្យាបាល?

ខ៖ ធូរទៅពូមកវិញគាត់កោសខ្យល់កោសអី ចឹងទៅហើយ ស្ទុះអាសំបកស្តៅសំបកអីត្រាំអោយយើង​ផឹក ចឹងទៅ។

ក៖​ ចាស!

ខ៖​ ធូរវិញ!​

ក៖ កាលហ្នឹង ម៉ាក់ឈឺអីគេដែរ អារបៀបគ្រុនក្តៅ?

ខ៖ ក្តៅខ្លួនហើយទៅយើងដើរ ទៅទន់ដៃទន់ជើងចឹងទៅណ៎ាស!

ក៖​ ហាលថ្ងៃហាលខ្យល់?

ខ៖ ហ្នឹងហើយ ក៏ពូគាត់ឃើញចឹងទៅគាត់ទៅស្ទុះ អាសំបកស្តៅត្រាំទឹកអោយយើងផឹក ត្រជាក់ក្នុងទៅបានយើងស្រួលយើងអីទៅ កោសខ្យល់ កោសអីទៅបានស្វាង ហើយទៅគាត់អោយអា ពូញុំពិការអ៎!

ក៖​ ចាស!

ខ៖ គាត់អោយអាបបរហ្នឹងមកយើងហូបមក។

ក៖ គាត់សុខចិត្តអត់ខ្លួនអែង?

ខ៖​ ហ្នឹងហើយ!

ក៖​ អ៎! កំសត់ណាស់!!! ហើយកាលធ្លាប់នៅសម័យប៉ុលពតគេដែលធ្លាប់វៃធ្វើបាបដែរម៉ាក់?

ខ៖ អត់ទេ! គ្រាន់ថាម្តាយខ្ញុំគេរកយកទៅវៃចោល​ អោយទៅអង្គុយម៉ាត់អណ្តៅ ចាស!

ក៖ ចុះធ្វើម៉េចទៅបានគាត់អត់អី?

ខ៖ ដូចគុណបុណ្យឪគាត់អ៎ាស! ស្លាប់គាត់ថាពីយប់ គាត់ប្រាប់ថា កូនអាកូនបើគរយកវៃចោលទាំងខ្សែចឺង ឥឡូវ​កូនឯងហ្នឹងដល់វេនកូនឯង ហើយគេយកទៅវៃចោល។

ក៖ ចាស!

ខ៖ ព្រលឹមឡើងគេមកដល់មែន!

ក៖ ចាស!

ខ៖ មកដល់ហើយ ហើយរួចក្នុងយល់សប្តហ្នឹងគាត់ប្រាប់ថា ឥឡូវកូនឯងទៅពឺង ពឹកម្នាក់ហ្នឹងដូចថា ប្រធានភូមិគេមានពីរ​មានប្រធាន​ និងអនុ។

ក៖ ចាស!

ខ៖ ទៅពឺងអនុប្រធានភូមិទៅគេជួយយើងហើយ គាត់ទៅពឹងថា ម៉ែខ្ញុំហ្នឹងទៅពឺងបងបឡាញ បងឡាញថា​ គេឥឡូវគេអោយខ្ញុំទៅអង្គុយម៉ាត់រណ្តៅហើយបងអែងជួយខ្ញុំមានតែបងអែង​ទេ អាចជួយ ចឹងម៉ែខ្ញុំ គាត់ថាអត់អីទេអូន អូនអែងទៅផ្ទះទៅ ចាំទៅនិយាយ ហើយ អាប្រធានភូមិហ្នឹងវាប្រមាថយើងវាថា​ អូរអ្នកសាច់សសចឹងវៃហើយសំលាប់យកថ្លើមឆាក្លែមស្រា​ យកប្រម៉ាត់ដាក់ស្រាផឹកស្អីៗ ចឺងទៅណ៎ាស ទៅយាយៗ ហ្នឹងក៏ប្រាប់ថា​រត់គេចអោយគេចទៅ តាម៉េចៗចាំដោះស្រាយតាមក្រោយ ម៉ាត់រណ្តៅចឹង គេផឹកទាល់តាស្រវឹងគេមកវៃយើងចោល ម៉ង​ តែបើ ចៃដន្យបានអនុប្រធានភូមិហ្នឹងជួយ បានរស់ដល់ រាល់ថ្ងៃ។

ក៖ ចាស! ចុះកាលហ្នឹងគាត់រត់ទៅណាដែរម៉ាក់?

ខ៖ រត់ទៅណាដូចថាយើងនៅផ្ទះចឹង យើងអត់ចូលផ្ទះទេ យើងរត់ទៅនៅពួននៅគុំឬស្សី ចាំអោយគេដោះស្រាយរួចសិនទៅណ៎ាស! ចាំមកផ្ទះ!

ក៖ អ៎​!

ខ៖​ ដ៏រួចទៅ ដោះស្រាយអីរួចហើយគេឈប់អោយយើងនៅភូមិហ្នឹងហើយ គេយកប្រជាជនថ្មីចេញពីក្រងភ្នំពេញ ហ្នឹងយកទៅដាក់ភូមិ១៧មេសាមួយ ម្តាយខ្ញុំគាត់នៅ​ក្នុងភូមិ១៧មេសា​ ហើយយាយខ្ញុំនេះគាត់នៅក្នុងភូមិដែរត្រៀម ដែលមានទាក់ទងហ្នឹងកូនចៅ មកពីភ្នំពេញ ចឹងពួកត្រៀម និង ពួក១៧ មេសា​និង​មូលដ្ឋាន បែកចែកជាបី ចឹងយាយខ្ញុំស្ថិតក្នុងភូមិត្រៀម។

ក៖ ចាស!

ខ៖​ ត្រៀមដែលគេវៃចោលដែរ​!

ក៖ អ៎!

ខ៖ ចប់ពី ១៧មេសា និង ឈានមកដល់ពួកខ្ញុំហ្នឹងអែង ពួកភូមិត្រៀម។

ក៖​ តែយាយរបស់ម៉ាក់អត់អីទេ?

ខ៖ អត់អីទេ តែក្នុងការគេតាមដាន ដោយសារប្តីគាត់ជាប៉ូលីស។

ក៖ អ៎!

ខ៖ ជំនាន់ហហ្នឹង!

ក៖ ប្តីយាយ?

ខ៖ ហ្នឹងហើយ! ប៉ូលីសធ្វើការជាមួយតាសីហនុអ៎! សម្តេចឪ!

ក៖ ចាស!​

ខ៖ ហើយគាត់មានមេដាយឥស្សរយសទៀត!​

ក៖ ចាស!

ខ៖ ចឹងមកដល់គេដកមេដាយ ដែលគាត់ប្រទានអោយហ្នឹង ដាក់នៅផ្ទះហ្នឹងគេដកអាមេដាយឥស្សរយសហ្នឹងយកទៅទៀត។

ក៖ ហើយគេតាមដានយើង?

ខ៖ ហ្នឹងហើយគេតាមដាន រហូតរុះផ្ទះ​រុះអីយើងខ្ទេចទាំងអស់ យកទៅដាក់សហករណ៍។

ក៖ យកទៅដាក់ណាទៅ?

ខ៖ ជំលៀសយើងយកទៅដាក់ ភូមិថ្មីទាំងអស់ ផ្ទះយើងគឺរុះចោលទាំងអស់ ផ្ទះគេថារបបសកដិភូមិ គឺត្រូវតែកំទេចចោល។

ក៖ ចាស!

ខ៖ រុះចេញមែន!!

ក៖ រុះចេញទាំងអស់?​ យាយទៅវាឈឺចាប់អ៎ាស ហើយយាយថាចេះសំណាង ត្រង់ថាម្តាយរបស់ម៉ាក់អត់អីណ៎ាស!

ខ៖ ហ្នឹងបានគេជួយ!​

ក៖​ ចាស!​

ខ៖ អង្គុយម៉ាត់រណ្តៅចឹង ថាឩទាហរណ៍គាត់គេអោយ ទៅម៉ោងប្រាំ ទៅអង្គុយចាំចឺង យើងមនុស្សជំនាន់ហហ្នឹងដឹងស្រាប់ហើយដែលហ៊ាន តវ៉ាគេ ដ៏អនុប្រធានភូមិហ្នឹងគេមកពីប្រជុំថ្នាក់លើវិញ ក៏គេមក មកទៅ យើងប្រាប់ទៅថា​ឥឡូវអូនអែងទៅផ្ទះវិញទៅ ប្រាប់ម្តាយខ្ញុំអា៎ស!

ក៖ ចាស!

ខ៖ អនុប្រធានភូមិ​ ឥឡូវអូនអែងទៅផ្ទះវិញទៅរឿងអីទុកអោយបងអ្នកដោះស្រាយ។

ក៖ ចាស!

ខ៖ គ្នាខំគេចពីកន្លែងនោះមករកកន្លែងរស់ហើយនៅ​ តាមអីចឹងអៅណ៎ាស!​ គេថាយើងជាគេញសំងាត់។

ក៖ ចាស!

ខ៖ ដោយសារ ម្តាយខ្ញុំ អឺ! គាត់ជា ប្តីគាត់អ៎ាស!

ក៖ ចាស!

ខ៖ ចាស! ជាទាហានផង!

ក៖ ចាស!

ខ៖ ចាស! ខាងពេទ្យ។​

ក៖ និយាយរួមអោយតែអ្នកចេះដឹងគឺគេអត់ទុក?

ខ៖ ហ្នឹងហើយអត់ទុកទេ!

ក៖ ចាស!

ខ៖​ ព្រោះអីកូនយាយខ្ញុំមួយ គេសំលាប់ចោលនៅជំនាន់ប៉ុលពត ដោសារតែគាត់ ខាងទាហ៊ានអ៎! គាត់ជាមេទ័ព។

ក៖ អ៎!

ខ៖ ខាងវិទ្យុទាក់ទង គាត់ខាងតេអូ គ្រាន់តែប៉ុបឡើង គេតាមសំលាប់ចោលបាត់មុនគេ មុនដំបូង។

ក៖​ មុនដំបូងគេចាប់ផ្តើមសំសាប់?

ខ៖ អឹម!! ហើយបើកុង​ខ្ញុំហ្នឹង អ៎ាស! តាខ្ញុំហ្នឹងណាបើសិនជានៅ ក៏គេសំលាប់ចោលមុនគេដោយសារ គាត់ចូលអាពតភា្លមគាត់ស្លាប់ហ្នឹងអែងកុំអីទៅជាមួយគ្នាដោសារគាត់មានមេដាយឥស្សរយស របស់តាសីហនុប្រទានអោយ។

ក៖ ចាស! និយាយរួមពួកគាត់សុទ្ធតែអ្នកមាន អឺបទពិសោធន៍ អ្នកចេះដឹង

ខ៖ ចាស!

ក៖ ចាស! ចាស!​ អូខេម៉ាក់វាពិបាកដែរទាក់ទងហ្នឹងរឿង សម័យប៉ុលពត អ្នកខ្លះទឺកភ្នែករហែមរហាម​ រហូតដល់ចាស់ៗ ខ្លះ គាត់អត់ចង់ឭអត់ចង់និយាយចឹងទៅណ៎ាស!​ ហើយយើងងាកមកមួយទៀតទាក់ទងទៅនិង អ៎! តើម៉ាក់មានក្តីស្រមៃអីតាំងពីក្មេងរហូតដល់ឥឡូវ អ៎ណ៎ាស! ក្តីស្រមៃថាអ្នកខ្លះ ចង់ធំឡើងចង់ធ្វើគ្រូចង្រៀន​ អ្នកខ្លះចង់ធ្វើពេទ្យ ចង់ធ្វើដុកទ័រ ទាហានអីចឹងទៅណ៎ាស! ចុះម៉ាក់ពីក្មេងរហូតដល់ឥឡូវ​ចង់ស្រមៃថាធ្វើអី កាលនៅពីក្មេងរៀន អ៎ អញរៀនទៅ ចង់ធ្វើលដុកទ័រ អ្នករៀនទៅធំឡើងចង់ធ្វើពេទ្យ ឬ ក៏អីផ្សេងទៀត ឩទាហរណ៍ចឹង?

ខ៖ ខ្ញុំចង់តាធ្វើគ្រូបង្រៀនអេ៎!

ក៖ ស្រលាញ់តាគ្រូបង្រៀន?

ខ៖ ព្រោះអីចង់ បណ្តុះបណ្តាលក្មេងអោយចេះដឹង។

ក៖​ ចាស! ចាស! ស្រលាញ់គ្រូបង្រៀន ហើយក៏មានបទពិសោធន៍ធ្លាប់បង្រៀនធ្លាប់អីខ្លះដែរ?

ខ៖ ហ្នឹងហើយ!

ក៖ គ្រាន់តាមិនបានធ្វើជាគ្រូពេញសិទ្ធ

ខ៖ ហ្នឹងហើយ!

ក៖ ចាស!​ ចុះទាក់ទងហ្នឹងការ ដែលកាលម៉ាក់ កាលធ្លាប់ជួយបង្រៀនជួយអី ហ្នឹង ប្រហែលជាម៉ាក់បង្រៀន បានប្រហែលប៉ុន្មានដែរ?​ ជួយបង្រៀនគេបានប្រហែលជាប៉ុន្មាន? ប៉ុន្មានឆ្នាំប៉ុន្មានពេលដែរ?

ខ៖​ និយាយរួមបង្រៀនបានច្រើនហើយ ខ្ញុំបណ្តុះបណ្តាល ពួកអាក្មេងៗ ខ្ញុំច្រើន។

ក៖ ចាស! បង្រៀន ពួកគាត់ថ្នាក់ទីប៉ុន្មាន?

ខ៖ និយាយរួមពួកមេ្តយ្យ ថ្នាក់ទីមួយដល់ទីប្រាំ ខ្ញុំបង្រៀន។​

ក៖​ ចាស!

ខ៖ ជំនាន់ហ្នឹងហើយ ទំនេរអីចឹង ចូលចិត្តបើអាក្លឹបស្វ័យសិក្សា យើងជាអ្នកបង្រៀនគេ។

ក៖ ចាស!

ខ៖ ខ្ញុំចូលចិត្តធ្វើចឹង!

ក៖ ចាស! ចាស! ចាស!​

ខ៖ ចឹង បួនដប់នាក់ចឹងរៀនថ្នាក់ជាមួយគ្នាចឹង មកជុំវិញ មកផ្ទះខ្ញុំ ទាំងអស់​បង្រៀន ខ្ញុំអ្នកបង្រៀន។

ក៖ ចាស! ពិបាកដែសម៉ាក់ទាក់ទងហ្នឹងបង្រៀន ពួកគាត់ក្មេងៗ ដូចពិបាកនិយាយពិបានប្រាប់ ឬក៏​ម៉េចដែរ?

ខ៖ អត់ទេខ្ញុំអត់មាន​ពិបានទេសំរាប់ខ្ញុំ ដោយសាប្រសិនបើវាស្រេស ខ្ញុំបង្កើតកម្មវិធីមួយធ្វើអោយសប្បាយ។

ក៖ ធ្វើអោយសប្បាយ!

ខ៖ ហ្នឹងហើយ! ចឹងវាអត់មានស្រេសជាមួយយើង​ហើយ ពេលណាដែលយើងឈប់វាស្តាយពេលវេលាហ្នឹង

ក៖ ចាស! ហើយទាកើទងហ្នឹងកាលម៉ាក់បង្រៀន ហ្នឹង ម៉ាក់បង្រៀនគិតលុយឬក៏ម៉ាក់ បង្រៀនដោយការស្ម័គ្រចិត្ត ដើម្បីអោយបានចេះដឹង ឬក៏ម៉េចចែករំលែកអី? ម៉ាក់បានថវិការអីខ្លះដែលទេ?

ខ៖ ពីៗ អត់ទេ កាលស្វ័យសិក្សា យើងអត់បានអីទេ តែដល់ពេលខ្ញុំរៀនអង់គ្លេសចេះបានច្រើនចឹងបខ្ញុំបើក ខ្ញុំបើកថ្នាក់បង្រៀនយកលុយបានគ្រាន់ចាយ។

ក៖ ចាស! បានប្រហែលជាប៉ុន្មានដែរម៉ាក់ គិតពីពួកគាត់ប៉ុន្មានដែរកាលនោះក្នុងម្នាក់អីចឹងទៅណា?

ខ៖​ កាលពីហ្នឹង ជំនាន់ហ្នឹង​ មួយថ្ងៃ ខ្ញុំបើកបានជាង មួយពាន់ មួយពាន់រៀលលុយខ្មែរអា៎ស! មួយពាន់បីរយមួយពាន់ពីរយ ប៉ុន្តែម្នាក់ដូចគិតតែប្រាំកាក់ចឺងទេ!

ក៖ អ៎! ចាស! ព្រោះអីលុយសម័យមុនវាថ្លៃ?

ខ៖ ហ្នឹងហើយ!​ បានគ្រាន់ចាយ។

ក៖ ចាស! ម៉ាក់ចេះបង្រៀនពួកគាត់តាំងពីម៉ាក់អាយុប៉ុន្មាន?

ខ៖​ អាយុ១៧!

ក៖ ចឹងន័យថា ចាប់ពីអាយុ១៧ ម៉ាក់ចេះបង្រៀនគេ បាត់ហើយ?

ខ៖ ហ្នឹងហើយ!

ក៖ ចាស! ដុងខាងបង្រៀនខាងអី ចាស! អូខេម៉ាក់ អឺ‌‌! មួយទៀតចុងក្រោយ អឺ! ទាក់ទងទៅហ្នឹងតើម៉ាក់មានអ្វីចង់និយាយថា​ពាក្យពេជ្រផ្តែរផ្តាំ ជាពិសេស​ដល់កូនដល់ចៅ ដល់អីជំនាន់ក្រោយ នៅពេលដែកគាត់បានស្តាប់សំលេងរបស់ម៉ាក់ ចុះម៉ាក់ចង់ផ្តាំអីទៅដល់ពួកគាត់ តាំងពីការរស់នៅ​ ឬការអីផ្សេងៗ និយាយរួម បើថាការផ្តែរផ្តាំរបស់ណ៎ាស ចែករំលែកបទពិសោធន៍អី?

ខ៖ អឺ! តាមការផ្តាំផ្ញើររបស់ខ្ញុំ បទពិសោធន៍ដែលខ្ញុំមាន។

ក៖ ចាស!

ខ៖ កន្លងមក ក្នុងអឺ! ប្រមាណពីក្មេងមកទាល់ឥឡូវនេះ គឺចំណុចទីមួយ សូមអោយក្មេងៗជំនន់ក្រោយហ្នឹងអោយរៀនក្លាហាន។

ក៖​ ចាស! ចាស!

ខ៖ ចំណុចមួយដែលខ្លាំងបំផុត!

ក៖ ចាស! ចាស! ចាស! អោយរៀនក្លាហាន!

ខ៖ ហើយរៀនរស់នៅខ្លួនឯង!

ក៖ ចាស!

ខ៖ ហើយអោយស្តាប់បង្គាប់មនុស្សចាស់ជាពិសេសឪពុកម្តាយ ហ្នឹងគាត់មិនដែលអោយយើងអាក្រក់ទេ ចង់ណែនាំអោយយើងល្អ អោយដើរផ្លូវត្រូវ​។

ក៖ ចាស!

ខ៖ ហើយអោយថាសង្គមគេទទួលស្គាល់។

ក៖​ ចាស! ចាស!

ខ៖ មានតែប៉ុហ្នឹងអែង!

ក៖ ចាស! ចាស! ចាស!

ខ៖ អោយរៀនចេះដឹងបានខ្ពង់ខ្ពស់ទៅ យើងចេះរៀបចំឆាកជីវិតខ្លួនឯង ហើយ។

ក៖ ចាស! ចាស! ក្លាហានខំរៀនអីចឹង!

ខ៖​ បើថា​​ បើសិនជាយើងរៀនអត់ចេះដឹង គឺអាការរៀបចំជីវិតហ្នឹងអត់ត្រូវទេ។

ក៖​ ចាស! ម៉ាក់!

ខ៖ ហ្នឹងហើយ!

ក៖ ចាស! ចាស!

ខ៖ មានតែប៉ុន្នឹងឯង​!

ក៖​ អូខេម៉ាក់ អឺ!​ ចុងក្រោយអត់មានអីទេណ៎សម៉ាក់!

ខ៖ ហ្នឹងហើយ!

ក៖ អគុណច្រើនដែលម៉ាក់ចំណាយពេលវេលាដ៏មានតំលៃ ក្នុងការចែករំលែក ជាពិសេសទាក់ទងទៅហ្នឹងជីវប្រវត្ត ទាំងកំសត់ ទាំងសប្បាយ ទាំងពីអី ហើយហ្នឹងពាក្យ ពេជ្រផ្តែរផ្តាំល្អៗ សំរាប់ កូនចៅ ជាពិសេសកូនៗ ជំនាន់ក្រោយ បើសិនជាគាត់បានស្តាប់បានឭចឹងទៅគាត់អាច យក អឺ! ធ្វើជាបទសោធន៍ ចែករំលែកបទពិសោធន៍ផ្សេងៗ ចាសចុងក្រោយចឹងអគុណច្រើណាស់ម៉ាក់ណ៎ាស ហើយក៏ជំរាបលាម៉ាក់ដូចគ្នា​ អគុណ ហើយក៏សុំថតរូបម៉ាក់មូយប៉ុសណា៎ស!

ខ៖ អឺ!